Varian membimbangkan di Sarawak tertinggi, 1,047 lagi kes dikesan seluruh negara

Kes varian membimbangkan (VOC) paling banyak dikesan di Sarawak bagi tempoh 29 Oktober lalu hingga hari ini dengan 790 kes varian, diikuti Pulau Pinang (56) dan Johor (55).

Keseluruhan kes dikesan bagi tempoh tersebut di seluruh negara yang kesemuanya membabitkan varian Delta (B.1.617.2) adalah sebanyak 1,047 lagi,

Seterusnya, Negeri Sembilan dan Pahang masing-masing merekodkan 34 kes; Selangor (31); Sabah dan Melaka (masing-masing 16); Kuala Lumpur dan Perlis (masing-masing enam) serta Labuan (tiga).

Ketua Pengarah Kesihatan, Tan Sri Dr Noor Hisham Abdullah berkata, kes terbabit dikenal pasti hasil kajian berterusan oleh Institute of Health and Community Medicine, Universiti Malaysia Sarawak (IHCM-UNIMAS); UKM (Universiti Kebangsaan Malaysia) Medical Molecular Biology Institute (UMBI-UKM); Integrative Pharmacogenomics Institute, Universiti Teknologi MARA (iPROMISE-UiTM); dan Malaysia Genome Institute (MGI).

“IHCM-UNIMAS mengenal pasti sebanyak 790 kes varian Delta (B.1.617.2), UMBI-UKM (113), iPROMISE-UiTM (96) dan (48),” katanya dalam satu kenyataan media, hari ini.

Dr Noor Hisham berkata, ia sekali gus menjadikan jumlah kumulatif jangkitan virus SARS-CoV-2 yang dikategorikan sebagai VOC dan varian mendapat perhatian (VOI) ialah 3,692 kes, setakat ini.

Daripada jumlah itu, katanya, sebanyak 3,672 kes adalah VOC, manakala 20 lagi VOI.

Secara keseluruhan hingga kini, beliau berkata, VOC yang dikesan membabitkan 3,432 kes varian Delta, varian Beta (226) dan varian Alpha (14).

VOI pula membabitkan 13 kes varian Theta, varian Kappa (empat) dan varian Eta (tiga).


5.3 juta mohon pengeluaran khas KWSP berjumlah RM40.1 bilion

Kumpulan Wang Simpanan Pekerja (KWSP) menerima sejumlah 5.3 juta permohonan bernilai RM40.1 bilion di bawah kemudahan Pengeluaran Khas, sejak dibuka 1 April lalu hingga 14 April 2022.

KWSP berkata, pembayaran akan dibuat secara berperingkat dengan pembayaran pertama bermula pada 20 April, 2022.

“Jumlah permohonan yang diterima merangkumi 44 peratus daripada 11.95 juta ahli yang layak untuk membuat pengeluaran di bawah kemudahan ini.

“Dipecahkan mengikut pengkelasan gaji, ia mewakili 55 peratus ahli B40 yang layak (yang berpendapatan kurang daripada RM1,700), 59 peratus ahli M40 (RM1,701 – RM4,900) dan 39 peratus ahli T20 (berpendapatan melebihi RM4, 900),” katanya sambil menambah sebanyak 29 peratus ahli tidak formal dan tidak aktif juga telah memohon.

KWSP berkata, mengikut kaum, Bumiputera Melayu merangkumi jumlah pemohon tertinggi sebanyak 63 peratus, diikuti Cina pada 12 peratus dan India pada 7 peratus manakala jumlah 17 peratus selebihnya terdiri daripada kaum Bumiputera Sabah dan Sarawak, dan bukan warganegara, lapor Bernama.

“Berdasarkan maklum balas daripada ahli yang memohon kemudahan ini, tiga sebab utama permohonan termasuklah mengalami pengurangan pendapatan (24 peratus), membantu pasangan atau ahli keluarga yang terjejas kewangan (23 peratus) dan menambah sumber kewangan (14 peratus).

“Manakala tujuan pengeluaran adalah untuk menampung perbelanjaan keperluan asas harian/ bulanan (40 peratus), membayar tunggakan hutang (26 peratus), menambah simpanan/ dana kecemasan (8 peratus) dan membantu ahli keluarga yang terjejas kewangan (7 peratus), dengan 19 peratus selebihnya adalah untuk tujuan lain seperti membayar pendidikan anak-anak, perbelanjaan lain, dan pelaburan,” katanya.

Dana pencen itu berkata ia telah mengambil setiap aspek keselamatan bagi mengelakkan pihak ketiga yang tidak bertanggungjawab atau scammer (penipu dalam talian) daripada membuat permohonan palsu dan menjejaskan simpanan ahli.

“KWSP ingin menasihatkan ahli untuk tidak berkongsi gambar atau dokumen berkaitan Pengeluaran Khas mereka di platform media sosial, dan berhati-hati apabila mengeluarkan wang mereka bagi mengelakkan daripada menjadi mangsa penipuan dan aktiviti scam (penipuan dalam talian).

“KWSP juga mengingatkan ahli untuk mempertimbangkan ketersediaan pendapatan jangka panjang mereka dan hanya mengeluarkan simpanan mereka sekiranya benar-benar perlu, dan membelanjakan wang mereka dengan bijak serta untuk tujuan yang sesuai,” katanya.

Kemudahan Pengeluaran Khas itu akan ditutup pada 30 April, 2022


Kerusi UMNO milik UMNO selama-lamanya : Tok Mat

Timbalan Presiden UMNO, Datuk Seri Mohamad Hassan memberi bayangan parti itu tidak akan menyerahkan kerusi miliknya kepada mana-mana parti lain termasuk PAS dan Bersatu sekali pun kerana cita-cita UMNO adalah untuk menjadi parti induk dalam kerajaan pusat semula.

Mohamad memberi amaran kepada mana-mana parti yang cuba mengilas tangan UMNO untuk berunding dalam pembahagian kerusi kerana mereka tidak akan sesekali memperjudikan mana-mana kerusi UMNO demi semata-mata talian hayat politik sesetengah individu.

“UMNO tidak akan memperjudikan mana-mana kerusi UMNO. Kerusi UMNO adalah kerusi UMNO, dahulu, kini dan selamanya. Ia bukan untuk dilepaskan, demi memberi talian hayat kepada mana-mana pihak.

“Jangan ada yang cuba untuk mengilas tangan UMNO. Kita tidak akan mengalah. Kita tidak akan melatah… UMNO tidak akan terpedaya, dengan retorik kepentingan ummah, dan perpaduan Melayu, yang dibuat-buat,” kata beliau semasa Perasmian Sayap Wanita Pemuda dan Puteri pagi ini.

Mohamad juga mengingatkan perwakilan UMNO mengenai bahaya musuh yang berada dalam parti itu sendiri kerana kesannya adalah lebih teruk berbanding musuh nyata yang mereka akan hadapi dalam pilihan raya umum nanti.

“Pertama, UMNO tidak boleh terkeliru tentang siapa musuh kita sebenarnya. Ini kerana menghadapi musuh yang nyata adalah lebih mudah, dari menentang musuh yang tersembunyi. Api dalam sekam sifatnya membakar lebih teruk, lebih sakit dan lebih memusnahkan.

“UMNO sepatutnya sudah tahu siapa mereka, walaupun tanpa perlu untuk disebutkan di sini. Cuma, beringatlah, musuh kita amatlah licik dan sanggup berbuat apa sahaja untuk memusnahkan kita,” katanya lagi.

Katanya lagi, prestasi UMNO dan Barisan Nasional (BN) memerintah negara adalah lebih baik jika dibandingkan semasa Pakatan Harapan memerintah selama 22 bulan dan kerajaan Perikatan Nasional (PN) sedia ada juga tidak berjaya menandingi keupayaan kerajaan BN ketika pemerintahannya.

“Prestasi BN sebagai Kerajaan selama 60 tahun adalah jauh lebih baik dan lebih berjaya. Belum nampak sebarang petunjuk bahawa kerjasama politik seperti PH mahupun PN, mampu menterjemahkan formula BN yang kita laksanakan dulu,” katanya.

Mengambilkira faktor kemampuan dan keupayaan BN memerintah, Mohamad berkata pemerintahan UMNO harus dikembalikan sebagai parti induk dalam menerajui pentadbiran negara.

“Jadi, rakyat sebenarnya boleh diyakinkan, bahawa BN harus dikembalikan segera untuk memerintah demi kemakmuran Malaysia,” ujarnya lagi.


239 mangsa banjir di Kulim, Bandar Baharu di enam PPS

Seramai 239 mangsa melibatkan 61 keluarga kini ditempatkan enam di pusat pemindahan sementara (PPS) selepas banjir kilat berlaku akibat hujan lebat di daerah Kulim dan Bandar Baharu setakat jam 8 pagi tadi (12 November 2022).

Pegawai Pertahanan Awam Daerah Kulim, Kapten (PA) Amirul Aliff Ahmad berkata semua mangsa di pindahkan bermula jam 9 malam tadi selepas penempatan mereka dinaiki air.

Katanya, lima PPS di Kulim diaktifkan adalah Surau Taman Sang Kancil, Sekolah Kebangsaan (SK) Sri Limau, Dewan Penghulu Kampung Paya Tok Betok, Masjid Sungai Seluang dan Surau Kampung Bukit Sarang Ayam.

Semua kampung yang terlibat dengan banjir itu terletak dalam Mukim Sungai Seluang; Mukim Lunas; mukim Sungai Ular; dan Mukim Naga Lilit.

Manakala di Bandar Baharu mangsa ditempatkan di PPS Surau Kampung Batu 18.

“Operasi pemindahan mangsa dilakukan APM dan dibantu Jabatan Bomba Penyelamat daerah Kulim.

“Keadaan terkini kediaman mangsa yang terjejas masih digenangi air setinggi 0.5 sehingga melebihi satu meter,” katanya menurut Awani.

Amirul Aliff berkata, anggota APM ditempatkan di kawasan terjejas bagi melakukan pemantauan.

Sementara itu, sehingga jam 11 pagi ini, tiga sungai utama di Kedah iaitu Sungai Padang Terap; Sungai Perik; dan Sungai Anak Bukit, mencatat bacaan melebihi paras waspada dan bahaya.

Data Jabatan Pengairan dan Saliran menunjukkan Sungai Padang Terap di Kampung Kubu, Padang Terap mencatat bacaan melebihi paras bahaya iaitu 13.11 meter (m), berbanding 10.00m paras normal.

Dua lagi iaitu Sungai Perik di Kampung Perik juga di Padang Terap, mencatat paras melebihi waspada iaitu 11.66m, berbanding 9.80m paras normal; dan Sungai Anak Bukit di Taman Aman, Kota Setar melebihi paras waspada (2.24m/1.50m).


Hari pertama PKP penuh PDRM keluarkan 781 kompaun, 11 ditahan

Sebanyak 781 kompaun dan 11 individu ditahan Polis Diraja Malaysia (PDRM) pada hari pertama pelaksanaan sekatan pergerakan penuh di seluruh negara, kata Menteri Dalam Negeri Datuk Seri Hamzah Zainudin.

Pelbagai kesalahan dikenalpasti dilakukan orang ramai pada hari pertama PKP dan lebih 13,000 pemeriksaan dilaksanakan PDRM semalam bagi memastikan pematuhan prosedur operasi standard (SOP) yang ditetapkan dalam tempoh pelaksanaan sekatan tersebut termasuk oleh pemain industri.

“Jumlah kompaun yang agak tinggi ini menunjukkan masih ramai yang tidak mematuhi SOP ditetapkan. Kita mahu semua pihak main peranan untuk putuskan rantaian COVID-19,” katanya lapor Bernama.

Sidang Khas Majlis Keselamatan Negara Mengenai Pengurusan COVID-19 pada Jumaat lepas memutuskan untuk melaksanakan sekatan pergerakan penuh sektor sosial dan ekonomi fasa pertama di seluruh negara bagi tempoh 14 hari bermula semalam.

Hamzah berkata Pasukan Pemantauan Pematuhan SOP akan melaksanakan lebih banyak pemeriksaan mengejut di lokasi di seluruh negara bagi memastikan semua pihak mematuhi arahan dikeluarkan kerajaan.

“Pemeriksaan mengejut akan dilaksanakan setiap hari di seluruh negara dan sekiranya masih ramai yang ingkar, bilangan anggota Pasukan Pemantaun Pematuhan SOP akan ditambah,” katanya.


PM Sweden letak jawatan setelah tujuh jam dilantik

Perdana Menteri wanita pertama Sweden, Magdalena Andersson semalam meletak jawatan yang disandangnya selepas beberapa jam dilantik, sekali gus meletakkan politik di negara itu semakin kucar-kacir.

Beliau membuat keputusan mengejutkan itu selepas belanjawan tahunan yang dibentangkannya tidak diluluskan di Parlimen dan salah satu parti di bawah kerajaan campuran, Greens Party, sudah meninggalkan gabungan tersebut.

Andersson yang merupakan anggota Demokrat Sosial, memberitahu amalan Perlembagaan melibatkan kerajaan campuran harus dibubarkan apabila satu parti menarik sokongan, selain tidak mahu memimpin kerajaan yang mana keabsahannya itu akan dipersoal.

Andersson turut berharap untuk dilantik semula ke jawatan itu tidak lama lagi kerana ketua kerajaan minoriti hanya akan terdiri daripada parti Demokrat Sosial.

Rantaian daripada beberapa isu, Andersson merupakan wanita pertama dilantik sebagai Perdana Menteri Sweden selepas mendapat perjanjian saat akhir dengan Left Party bagi menaikkan pencen untuk pertukaran sokongan dalam undian semalam.

Bagaimanapun, Centre Party yang kecil kemudiannya menarik balik sokongan terhadap perbentangan belanjawan Andersson, kerana konsesi dibuat kepada Left Party, mengakibatkan cadangan bajetnya gagal meraih undi mencukupi untuk diluluskan di Parlimen.

Sebaliknya, Parlimen mengguna pakai belanjawan alternatif yang dibentangkan oleh pembangkang konservatif dan moderat, Kristian Demokrat dan Demokrat Sweden berhaluan kanan.

Sementara itu, pemimpin Greens Party, Per Bolund memaklumkan pihaknya tidak akan bertolak ansur dengan ‘belanjawan bersejarah parti pembangkang yang pertama kalinya digubal bersama sayap kanan’ dan bertindak keluar daripada kerajaan.

Bolund turut mendakwa pemotongan cukai juga dirancang oleh pembangkang ke atas petrol dan hal itu akan membawa kepada isu perlepasan karbon yang lebih tinggi.

Speaker Parlimen, Andreas Norlen turut menjelaskan beliau menerima perletakan jawatan Andersson dan akan menghubungi pemimpin parti sebelum mengambil keputusan bagaimana untuk meneruskannya.

Tidak jelas apa yang akan berlaku seterusnya, namun penganalisis mencadangkan Norlen, boleh meminta Parlimen untuk mengundi dan mencalonkan semula Andersson sebagai perdana menteri sekali lagi, kali ini sebagai ketua kerajaan satu parti. Ia juga tidak jelas bila undi sedemikian mungkin berlaku. – Agensi


Prosiding bicara bela diri kes Bung Mokhtar dan isteri ditangguh

Prosiding bela diri Ahli Parlimen Kinabatangan Datuk Seri Bung Moktar Radin dan isterinya Datin Seri Zizie Izette Abdul Samad, yang didakwa atas tiga pertuduhan rasuah dan dijadualkan selama sembilan hari bermula hari ini, ditangguhkan oleh Mahkamah Sesyen, di sini.

Pasangan suami isteri itu sepatutnya memberikan keterangan bela diri bermula hari ini hingga Jumaat, serta 20, 21, 24, dan 25 Julai, menurut laporan Bernama.

Hakim Rozina Ayob melapangkan tarikh perbicaraan berkenaan, selepas Timbalan Pendakwa Raya Low Chin How memaklumkan mengenai perkembangan status rayuan berhubung permohonan semakan kedua-dua tertuduh di Mahkamah Rayuan, Jumaat lepas (7 Julai).

Rozina menetapkan 13 Sept untuk sebutan kes bagi status semakan permohonan pasangan suami isteri itu.

Low berkata Mahkamah Rayuan pada Jumaat lepas, memerintahkan permohonan pasangan itu untuk menyemak keputusan Mahkamah Sesyen yang mengarahkan mereka membela diri, dikembalikan ke Mahkamah Tinggi bagi membolehkan meritnya didengar dan diputuskan.

“Permohonan kedua-dua tertuduh sebelum ini ditolak oleh Mahkamah Tinggi pada 9 Dis tahun lepas, selepas membenarkan bantahan awal pihak pendakwaan. Oleh itu, tarikh sebutan permohonan pasangan itu ditetapkan pada Jumaat ini (14 Julai) di hadapan Hakim Mahkamah Tinggi yang sama,” katanya.

Jumaat lepas (7 Julai), panel tiga hakim Mahkamah Rayuan terdiri daripada Datuk Hadhariah Syed Ismail, Datuk Azman Abdullah dan Datuk Azmi Ariffin, memerintahkan permohonan semakan pasangan itu dikembalikan semula ke Mahkamah Tinggi untuk mempertimbangkan merit permohonan itu.

Pada 9 Dis tahun lepas, Hakim Datuk Azhar Abdul Hamid menolak permohonan semakan yang difailkan pasangan itu tanpa mendengar merit permohonan tersebut.

Hakim Azhar menolak permohonan semakan tersebut selepas menerima bantahan awal pihak pendakwaan, yang menyatakan pasangan itu telah menggunakan kaedah yang salah untuk memfailkan permohonan.

Pada 2 Sept 2022, Rozina memerintahkan pasangan itu membela diri atas tiga pertuduhan rasuah selepas mendapati pihak pendakwaan berjaya membuktikan kes prima facie terhadap mereka.

Pada 3 Mei 2019, Bung Moktar didakwa atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar dituduh menerima rasuah daripada ejen Public Mutual, Madhi Abdul Hamid menerusi Zizie Izette di Public Bank Cawangan Taman Melawati di sini, antara 12.30 tengah hari dan 5 petang 12 Jun 2015.

Beliau juga didakwa menerima suapan wang tunai RM337,500 daripada perunding Unit Amanah, Norhaili Ahmad Mokhtar di bawah nama Zizie Izette atas sebab sama dan di tempat sama pada 19 Jun 2015, manakala Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Tuduhan petugas biar pesakit mati atas lantai hospital tidak benar

Jabatan Kesihatan Kedah menafikan dakwaan dalam video yang tular menuduh kakitangan perubatan Hospital Sultan Abdul Halim, Sungai Petani, membiarkan seorang pesakit yang jatuh dari katil dan meninggal dunia.

Pengarahnya Dr Othman Warijo berkata siasatan segera dilakukan setelah video itu tular di media sosial pada Isnin mengenai seorang pesakit lelaki yang jatuh dan meninggal dunia dalam wad dan didakwa lewat mendapat bantuan petugas hospital.

Katanya pesakit adalah seorang warga emas yang dimasukkan ke wad hospital berkenaan pada 26 Ogos 2021 setelah dirujuk oleh Pusat Penilaian Covid-19 Daerah Kuala Muda.

“Beliau mempunyai sejarah beberapa penyakit kronik dan mendapat Covid-19 Kategori 4 yang memerlukan bantuan oksigen. Sepanjang berada di wad, keadaan pesakit kurang stabil dan memerlukan tekanan oksigen yang semakin tinggi.

“Beliau bagaimanapun kelihatan tidak selesa dengan alat bantuan oksigen yang dipakaikan. Pesakit dipantau dengan lebih kerap oleh petugas kesihatan yang boleh bertutur dalam bahasa ibunda pesakit bagi memantapkan komunikasi,” katanya dalam kenyataan hari ini.

Dr Othman berkata pada hari kejadian setelah rondaan pagi selesai dan pegawai perubatan serta jururawat menanggalkan PPE kira-kira jam 1.45 tengah hari.

Bagaimanapun, katanya kira-kira jam 2.25 petang petugas wad dimaklumkan oleh pesakit lain bahawa seorang pesakit jatuh dari katil.

“Pegawai perubatan bertugas bergegas memakai semula PPE lengkap dan terus memeriksa pesakit yang terbaring di lantai wad. Pemakaian PPE mengambil masa kira-kira 5 minit.

“Ketika itu pesakit didapati tiada lagi tanda-tanda hidup. Pesakit dinaikkan semula ke atas katil dan disahkan meninggal dunia,” katanya sambil menambah keluarga pesakit telah dimaklumkan mengenainya dan menerima dengan baik.

Dr Othman berkata pihaknya kesal dengan penularan video berkenaan yang tidak sepatutnya berlaku.


KPDNHEP terima 9,323 aduan salah laku urus niaga dalam talian

Sebanyak 9,323 aduan diterima Kementerian Perdagangan Dalam Negeri dan Hal Ehwal Penggunaan (KPDNHEP) sejak Januari hingga September lalu membabitkan pelbagai salah laku urus niaga perdagangan elektronik atau dalam talian.

Menterinya, Datuk Seri Alexander Nanta Linggi berkata daripada jumlah itu, 8,878 aduan diselesaikan manakala 445 masih dalam siasatan.

Katanya, pecahan aduan itu membabitkan 5,700 aduan kerana tidak menerima barang atau perkhidmatan ditawarkan serta 1,631 aduan pula berkaitan produk diterima, tidak sama seperti ditawarkan.

“Selain itu, 315 aduan membabitkan harga barang atau perkhidmatan mengelirukan, barang tiruan dalam talian (142), cetak rompak dalam talian (30), skim piramid dalam talian (16) serta 1,489 bagi lain-lain aduan,” katanya di Dewan Rakyat.

Alexander berkata, antara tindakan diambil kementerian termasuk siasatan dan pemeriksaan di premis perniagaan atau pengendali atas talian ‘marketplace’ serta menjalinkan kerjasama dengan kementerian dan agensi seperti Suruhanjaya Komunikasi dan Multimedia Malaysia (SKMM) bagi menghalang akses laman web atau menurunkan kandungan bagi mana-mana sesawang perniagaan tidak beretika.

“Kementerian turut bekerjasama dengan Pembekal Khidmat Internet (ISP) dan syarikat telekomunikasi (telco) bagi mendapatkan maklumat pemilik laman sesawang atau pemilik talian komunikasi yang terbabit dengan penipuan dalam talian,” katanya.

Bagi tempoh 1 Januari sehingga 31 Ogos lalu, sebanyak 109,534 perniagaan dalam talian didaftarkan yang menyumbang 42.8 peratus kepada jumlah keseluruhan perniagaan didaftarkan dalam tempoh itu.

“Pada tahun 2020, sebanyak 132,012 perniagaan dalam talian didaftarkan. Pendaftaran ini meningkat 5.8 peratus daripada jumlah pendaftaran perniagaan dalam talian pada tahun 2019.

“Sebanyak 1,611 syarikat menjalankan perniagaan dalam talian didaftarkan dalam tempoh 1 Januari hingga 31 Ogos lalu, peningkatan 71.2 peratus berbanding tempoh sama tahun sebelumnya.

“Jumlah pendaftaran menunjukkan peningkatan pada tahun 2020 iaitu sebanyak 1,726 syarikat dalam talian didaftarkan manakala sebanyak 1,043 syarikat menjalankan perniagaan dalam talian didaftarkan pada tahun 2019,” katanya lagi.

Katanya, sejak 1 Januari hingga 31 Ogos lalu juga, sebanyak 250 perkongsian liabiliti terhad yang menjalankan perniagaan dalam talian didaftarkan.

Beliau berkata, berdasarkan data Suruhanjaya Syarikat Malaysia (SSM), sebanyak 297,894 perniagaan dalam talian aktif yang direkodkan sehingga 31 Ogos lalu adalah entiti didaftarkan di bawah Akta Pendaftaran Perniagaan 1956.

“Seterusnya di bawah Akta Syarikat 2016, 6,415 syarikat dan 1,968 perkongsian liabiliti terhad didaftarkan di bawah Akta Perkongsian Liabiliti Terhad 2012 dan aktif menjalankan perniagaan dalam talian sehingga 31 Ogos lalu,” katanya.


Semua negeri catat penurunan kes, kali pertama sejak hampir setahun

Semua negeri dan Wilayah Persekutuan tidak merekodkan peningkatan jangkitan, kali pertama sejak lebih setahun lalu, seiring dengan penurunan jumlah kes baharu keseluruhan hari ini.

Dalam tempoh 24 jam sehingga 12 tengah hari tadi sebanyak 4,854 jangkitan baharu dilaporkan di seluruh negara, turun berbanding 5,859 kes semalam.

Bagaimanapun, Selangor kekal merekodkan jumlah kes harian tertinggi apabila mencatatkan 1,365 kes baharu, berbanding 1,528 kes semalam.

Sejak awal tahun lalu hingga hari ini, Selangor merekodkan 740,279 kes positif dengan 712,905 pesakit disahkan sembuh, dan 9,727 kematian.

Sehingga semalam, negeri itu mencatat 17,822 kes aktif dengan 15,395 pesakit dikuarantin di rumah; 1,312 ditempatkan di PKRC; 1,032 dimasukkan ke hospital; dan 83 pesakit dirawat di unit rawatan rapi (ICU), termasuk 45 yang memerlukan alat bantuan pernafasan.

Sementara itu, Ketua Pengarah Kesihatan Tan Sri Dr Noor Hisham Abdullah berkata tiga kluster baharu dikesan dalam tempoh 24 jam itu, menjadikan keseluruhannya 5,881 kluster dengan 5,646 telah ditamatkan dan 235 kluster lagi masih aktif.

Menurutnya, jumlah pesakit yang sembuh hari ini juga mengatasi kes baharu dengan 5,525 pesakit disahkan telah pulih.

“Aagka itu menjadikan kumulatif sembuh sebanyak 2,487,809 kes berbanding 2,586,601 kumulatif kes positif,” katanya dalam kenyataan hari ini.

Beliau berkata daripada 4,854 kes harian yang dilaporkan hari ini, 86 kes atau 1.8 peratus adalah pesakit kategori 3, 4 dan 5, manakala 4,768 pesakit atau 98.2 peratus membabitkan kategori 1 dan 2.

Menurutnya seramai 541 pesakit dirawat di ICU dengan 267 memerlukan alat bantuan pernafasan.


Kerajaan tak guna dana awam latih pelarian Myanmar: Saifuddin

Kerajaan menggunakan dana asing untuk menampung kos latihan kemahiran yang akan diberikan kepada pelarian Myanmar, kata Menteri Luar Datuk Seri Saifuddin Abdullah.

Beliau berkata, kerajaan tidak akan menggunakan dana awam dalam usaha membantu pelarian memperoleh kemahiran di negara ini.

Memetik Bernama beliau berkata negara setakat ini masih belum dapat menyerap pelarian Myanmar dalam sektor pekerjaan kerana tidak mempunyai kemahiran yang diperlukan.

“Sekarang ini kita mengalami kekurangan tenaga buruh asing. Banyak restoran, kilang dan sektor pembinaan mengalami kekurangan tenaga kerja. Tetapi mungkin, majikan tidak sanggup mengambil mereka (pelarian) kerana mereka tidak mempunyai kemahiran asas.

“Maka, kita sedang merancang program latihan kemahiran untuk orang tertentu yang ingin bekerja… tetapi tidak menggunakan dana awam. Jadi kita fikir bagaimana dana itu boleh diperoleh. Sebagai Menteri Luar saya juga melobi untuk mendapatkan dana dari negara lain dan penderma antarabangsa,” katanya.

Mengulas lanjut, Saifuddin yang juga Ahli Parlimen Indera Mahkota berkata, setakat ini Qatar merupakan antara negara yang menyumbang dengan menyalurkan AS$50 juta yang mana AS$6 juta telah dibelanjakan untuk urusan kesihatan pelarian.

“Saya menyebut perkara ini supaya rakyat Malaysia tidak gusar apabila menteri luar bercakap mengenai pelarian di Malaysia dan keperluan untuk memberi mereka peluang bekerja dan pendidikan.

“Kami tidak pernah menggunakan wang rakyat. Semua ini dilakukan daripada dana yang datang dari luar menggunakan sumbangan dari negara luar,” katanya.

Sementara itu, Saifuddin yang juga pengerusi Perikatan Nasional (PN) Pahang ketika ditanya mengenai pembahagian kerusi bagi Pilihan Raya Umum Ke-15 (PRU-15) di negeri ini berkata, perbincangan awal dengan anggota gabungan PN menyatakan untuk mempertahankan kerusi yang telah dimenangi oleh parti masing-masing.

“Bersatu akan bertanding di satu kerusi Parlimen yang dimenanginya, manakala PAS di lapan kerusi DUN. Bersatu dan Gerakan tidak akan meminta kerusi yang dimenangi PAS. Kita akan lihat kerusi tumpuan dan siapa yang paling sesuai untuk bertanding.

“Bagaimanapun, kita masih melihat formula yang sesuai, dan keputusan akan dimuktamadkan di peringkat Majlis Tertinggi PN,” jelasnya.


VTL darat Singapura, Malaysia dibuka sepenuhnya 20 Disember

Semua rakyat Malaysia dan Singapura yang lengkap divaksinasi layak menggunakan laluan Perjalanan Lengkap Vaksin (VTL) apabila kedua-dua negara bersetuju memperluaskan laluan itu menerusi sempadan darat, berkuat kuasa 20 Disember ini.

Pada masa ini, hanya warganegara, pemastautin tetap dan pemegang pas jangka panjang negara boleh melakukan perjalanan melalui VTL darat.

Kementerian Perdagangan Antarabangsa dan Industri (MTI) Singapura pada Selasa berkata tidak akan ada perubahan protokol ujian saringan semasa di Singapura dan Malaysia.

“Semua pengembara yang memasuki Singapura perlu mematuhi protokol ujian saringan Covid-19 dan langkah pengurusan yang selamat,” kata MTI.

Sebagai contoh, semua pelancong yang memasuki Singapura perlu menjalani ujian pantas antigen (ART) Covid-19 selama tujuh hari selepas ketibaan. Mereka perlu mengambil ART sendiri setiap hari sehingga hari ketujuh selepas ketibaan. Ujian pada hari ketiga dan tujuh perlu dilakukan di pusat ujian.

Pelancong yang memasuki Malaysia juga akan dikenakan ujian Covid-19 harian selama enam hari, di bawah peraturan semasa negara.

Skim VTL untuk perjalanan bebas kuarantin antara Singapura dan Malaysia bermula pada 29 November lalu, untuk kedua-dua perjalanan darat dan udara.

Pada masa ini, VTL darat dilengkapi dengan sekatan tambahan berhubung siapa yang boleh menggunakannya, bertujuan membolehkan pekerja bertemu semula dengan keluarga mereka. Ini bermakna pengembara biasa tidak dapat memasuki Malaysia melalui darat, tetapi boleh terbang ke Kuala Lumpur melalui VTL udara.

Pada sidang media pasukan petugas Covid-19 pelbagai kementerian Covid-19 hari ini, Menteri Perdagangan dan Industri Singapura, Gan Kim Yong berkata pihak berkuasa akan terus memantau permintaan untuk skim perjalanan bebas kuarantin.

Beliau berkata pihak berkuasa akan menyesuaikan dan menyemak kapasiti sewajarnya, dengan mengambil kira keadaan kesihatan awam di Singapura dan Malaysia.

Menteri Kesihatan, Ong Ye Kung bagaimanapun berkata peluasan skim VTL bukanlah pembukaan semula sepenuhnya sempadan antara kedua-dua negara, berbanding jumlah individu yang jauh lebih besar melakukan perjalanan antara sempadan setiap hari sebelum wabak Covid-19 bermula.

Lebih 300,000 orang melintasi sempadan darat kedua-dua negara setiap hari sebelum wabak Covid-19 menular. Tetapi di bawah peraturan VTL darat semasa, hanya 2,880 orang yang menaiki 64 perkhidmatan bas yang ditetapkan antara kedua-dua negara, dibenarkan melintasi sempadan. – ST


Pindaan akta jadikan menghendap sebagai jenayah dibentang di Dewan Rakyat

Kepada penghendap, anda perlu berhati-hati selepas ini kerana pindaan Kanun Keseksaan (Akta 574) bagi memasukkan perbuatan menghendap sebagai satu jenayah dibentang untuk kali pertama di Dewan Rakyat hari ini.

Rang Undang-Undang Kanun Keseksaan (Pindaan) 2022 itu bertujuan memasukkan seksyen baharu 507a ke dalam Akta 574 untuk mengadakan peruntukan bagi kesalahan menghendap, lapor Bernama.

“Sesiapa yang berulang kali dengan apa-apa tindakan gangguan, berniat untuk menyebabkan, atau mengetahui atau sepatutnya mengetahui bahawa perbuatan itu berkemungkinan menyebabkan, merisaukan, menakutkan atau mencemaskan akan keselamatan orang itu, melakukan kesalahan menghendap,” menurut naskah biru yang diedarkan di Parlimen.

Rang undang-undang itu juga menyatakan sesiapa yang melakukan kesalahan menghendap hendaklah dihukum penjara sehingga tiga tahun atau dengan denda atau kedua-duanya.

Sehubungan itu, rang undang-undang yang bertujuan meminda Kanun Tatacara Jenayah (Akta 593) turut dibentang.

Menurut Rang Undang-Undang Kanun Tatacara Jenayah (Pindaan) (No. 2) 2022 itu antaranya, memasukkan bab baharu Xa ke dalam Akta 593 untuk memberi mahkamah kuasa, atas permohonan, untuk mengeluarkan suatu perintah perlindungan terhadap seseorang yang sedang disiasat bagi atau dipertuduh dengan kesalahan menghendap di bawah seksyen baharu 507a Kanun Keseksaan.

Sementara itu, Timbalan Menteri di Jabatan Perdana Menteri Datuk Mas Ermieyati Samsuddin ketika membentangkan rang undang-undang berkenaan berkata bacaan kali kedua, kedua-dua rang undang-undang tersebut akan dibentang pada persidangan akan datang.

Sebelum ini terdapat cadangan kerajaan untuk menjadikan perbuatan menghendap sebagai satu jenayah.

Usaha itu telah dimulakan dengan penubuhan Jawatankuasa Anti-Stalking sejak 2019.


Selepas Anwar takut lawan anak murid, Kit Siang gesa PH sokong Tawfik jadi calon

Hasrat pengasas bersama Gerak Independent, Dr Mohamed Tawfik Tun Dr Ismail untuk bertanding di kerusi Bagan Datuk mendapat sokongan veteran DAP, Lim Kit Siang.

Kit Siang memberi sokongan kepada anak mantan Timbalan Perdana Menteri semasa era Tun Abdul Razak itu selepas Presiden PKR, Datuk Seri Anwar Ibrahim memutuskan untuk bertanding di Tambun dan bukannya di Bagan Datuk bagi melawan anak muridnya, Datuk Seri Ahmad Zahid Hamidi.

Dalam kenyataannya, orang kuat DAP itu berkata, langkah itu membuka peluang bagi Pakatan Harapan (PH) menekankan perjuangannya menentang rasuah dan memastikan mereka yang dituduh di mahkamah akan terus berdepan keadilan.

“Ini menjadi cara terbaik untuk mengetengahkan tema Pilihan Raya Umum Ke-15 (PRU-15) – iaitu memastikan pemimpin UMNO dan Barisan Nasional (BN) tidak terlepas daripada didakwa di mahkamah kerana rasuah dan dihantar ke penjara,” kata Lim dipetik media.

Semalam, Tawfik berkata, beliau bertemu beberapa pemimpin kanan PH dan menyampaikan permintaannya, berharap mendapat maklum balas positif tidak lama lagi. Beliau berharap dapat bertemu Pengerusi PH Anwar Ibrahim dengan segera.

“Walaupun saya bertanding sebagai ‘calon rakyat’, bertanding bawah panji PH adalah ideal kerana saya menyahut cabaran besar,” katanya dipetik portal.

Tawfik, anak kepada timbalan perdana menteri kedua, Dr Ismail Abdul Rahman, ialah bekas Ahli Parlimen Sungai Benut daripada UMNO.

Disember lepas, beliau dan peguam-aktivis Siti Kasim mengumumkan pelancaran Gerak Independent bertujuan mempromosikan calon bebas menjelang PRU-15.


Kerajaan PH tak penuhi semangat kerajaan perpaduan, tak perlu sokong: MCA Selangor

MCA Selangor tidak akan menyokong calon Pakatan Harapan (PH) pada Pilihan Raya Negeri (PRN) 12 Ogos depan nanti.

Pengerusi MCA Selangor, Datuk Ng Chok Sin menyifatkan gabungan PH-UMNO sekarang tidak mempunyai ciri-ciri sebuah kerajaan perpaduan kerana tidak mempunyai pertimbangan yang adil kepada rakan parti lain.

“Isu asasnya kerana PH tidak memenuhi ‘semangat kerajaan perpaduan.

“Justeru, tiada keperluan bagi MCA menyokong calon mereka,” katanya semasa Konvensyen MCA Selangor menurut laporan FMT.

Katanya, komponen parti dalam kerajaan perpaduan sepatutnya melayan antara satu sama lain dengan “ihsan dan timbang rasa” untuk memastikan survival sebagai parti politik.

“Kita sudah melaluinya dalam Barisan Nasional (BN) dan kerajaan perpaduan perlu mengikuti prinsip itu juga,” katanya.

Chok Sin bagaimanapun menekankan MCA hanya akan membantu calon Barisan Nasional (BN) dalam kempen PRN nanti.

Pada 5 Julai, MCA mengumumkan tidak bertanding pada PRN enam negeri selepas mengambil kira “situasi politik semasa” menerusi perbincangan mendalam dan analisis.

Dalam pada itu, Presiden MCA Datuk Seri Wee Ka Siong, berkata parti memutuskan tidak bertanding pada PRN kerana menyedari risiko tumpas daripada menang di enam negeri berkenaan, sejak 2008.

Katanya, MCA akan berdepan laluan sangat sukar dalam rundingan kerusi memandangkan parti tidak mempunyai kuasa perundingan.

Dalam ucapannya, Ka Siong juga berkata, lebih baik MCA menuruti “gabungan besar” selepas PH dan BN memutus bertanding sebagai satu pasukan, berbanding membenar rundingan agihan kerusi dibuat secara bersendirian oleh komponen parti.

Beliau berkata, parti enggan dilihat sekadar “hiasan” semata-mata.

“Bagaimanapun, bukan bermakna kita akan menyerah kerusi itu selamanya. Cita-cita kita untuk mengambil bahagian pada PRU,” katanya.

Enam negeri – Selangor, Negeri Sembilan, Kedah, Pulau Pinang, Terengganu, dan Kelantan — akan mengadakan PRN serentak, pada 12 Ogos.


Sudah lebih 300,000 warga emas dijangkiti Covid-19

Sebanyak 336,848 warga emas atau 11.5 peratus daripada golongan itu di negara ini telah dijangkiti Covid-19 sehingga 7 Feb lepas, kata Ketua Pengarah Kesihatan Tan Sri Dr Noor Hisham Abdullah.

Menerusi hantaran di Facebook, beliau berkata jumlah kematian melibatkan kumpulan itu pula adalah sebanyak 61.3 peratus atau 19,646 kes daripada keseluruhan 32,034 kes direkodkan bagi tempoh yang sama, menurut laporan Bernama.

“Bagi suntikan vaksinasi pula, seramai 2,258,521 atau 67.7 peratus warga emas telah menerima dos penggalak dan 3,335,309 atau 96 peratus daripada populasi tersebut telah lengkap dua dos vaksinasi Covid-19.

“Lindungi warga emas daripada jangkitan Covid-19, lengkapkan vaksinasi dan dos penggalak,” katanya.


Hakim tak sihat: Kes Bung Moktar, Zizie Izette ditangguh

Perbicaraan kes rasuah membabitkan Ahli Parlimen UMNO Kinabatangan Datuk Seri Bung Moktar Radin dan isteri, Datin Seri Zizie Izette Abdul Samad berhubung pelaburan unit amanah Public Mutual Berhad di Mahkamah Sesyen Kuala Lumpur, ditangguhkan ke 9 Mei berikutan hakim yang mendengar kes tersebut tidak sihat.

Perkara itu dimaklumkan oleh Timbalan Pendakwa Raya Law Chin How ketika sebutan kes di hadapan Hakim Azura Alwi.

“Hakim Rozina Ayob (yang mendengar perbicaraan kes ini) tidak sihat dan beliau telah diberikan cuti sakit (MC) selama seminggu. Oleh itu, kami mohon untuk mendapatkan tarikh lain bagi sambung bicara,” kata Law seperti dilapor Bernama.

Mahkamah kemudian menetapkan tarikh perbicaraan baharu pada 9, 10, 17 dan 18 Mei ini.

Selain Law, pendakwaan turut dikendalikan Mohd Sophian Zakaria dan Maziah Mohaide manakala Bung Moktar dan isterinya diwakili peguam Datuk K Kumaraendran, M Athimulan dan Ridha Abdah Subri.

Pasangan suami isteri itu hadir ke mahkamah hari ini.

Hari ini sepatutnya ditetapkan untuk keputusan bantahan dikemukakan pihak pembelaan berhubung aduan dibuat oleh Penguasa Kanan Suruhanjaya Pencegahan Rasuah Malaysia (SPRM) Mohd Haris Ibrahim, 42, yang didakwa bersifat dengar cakap dan boleh memprejudiskan Bung Moktar.

Menurut Kumaraendran, aduan berkenaan tidak boleh dianggap sebagai laporan maklumat pertama (FIR) kerana ia dibuat berdasarkan maklumat yang diterima daripada seorang pegawai atasan selaku pihak ketiga, bukan daripada pemberi maklumat.

Pada 3 Mei 2019, Bung Moktar, 64, mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar yang merupakan Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual, Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Bung Moktar juga mengaku tidak bersalah menerima suapan wang tunai RM335,500 daripada perunding unit amanah, Norhaili Ahmad Mokhtar di bawah nama Zizie Izette atas sebab serupa dan di tempat sama pada 19 Jun 2015 manakala Zizie Izette, 44, mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Guan Eng yang berdepan kes rasuah kecewa tiada tindakan terhadap Azam

Setiausaha Agung DAP, Lim Guan Eng yang sedang berdepan pertuduhan kes rasuah di mahkamah bersabit pembinaan terowong di Pulau Pinang kecewa apabila tiada sebarang tindakan diambil terhadap Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.

Guan Eng yang sedang dibicarakan di mahkamah tidak berpuas hati apabila Suruhanjaya Sekuriti (SC) menegaskan hasil siasatan mereka mendapati tidak dapat memuktamadkan berlaku pelanggaran pemilikan saham oleh Azam di bawah Seksyen 25(4) Akta Perindustrian Sekuriti (Depositori Pusat) 1991 (SICDA).

Pemimpin DAP itu nyata kecewa kononnya seksyen tersebut sepatutnya digunakan terhadap Azam.

Malah beliau dalam masa yang sama menimbulkan persoalan bagaimana SC boleh melepaskan Azam daripada sebarang tuduhan, sedangkan jelas serta terbuka bahawa beliau membenarkan adiknya menjalankan dagangan saham secara proksi.

“Seksyen 25(4) SICDA kini menjadi seperti harimau tidak bertaring dan tidak berguna lagi.

“Kesan kepada pasaran modal Malaysia bukan setakat kehilangan keyakinan pelabur tetapi meletakkan SC serta penubuhannya dalam kedudukan yang meragukan, sama ada SC mampu melaksanakan tugas undang-undangnya tanpa rasa takut atau pilih kasih,” katanya dalam kenyataan di Facebooknya hari ini.

Terdahulu, SC dilapor tidak dapat memuktamadkan berlaku pelanggaran pemilikan saham oleh Azam di bawah seksyen itu.

SC yang selesai menjalankan siasatan ke atas Ketua Pesuruhajaya SPRM itu menjelaskan, perkara tersebut berdasarkan pengumpulan bukti yang diserahkan kepada pihaknya.


England kesan varian baharu Covid-19

Pihak berkuasa kesihatan awam England (PHE) sedang menyiasat varian baharu Covid-19 yang menular dalam kalangan rakyatnya dengan setakat ini telah menjangkiti 16 individu.

Varian yang dikenali sebagai B.1.621 itu kini dikategorikan sebagai varian dalam siasatan (VUI).

PHE kini sedang menganalisis jenis virus baharu yang boleh menyebabkan kematian yang bertanggungjawab terhadap krisis kesihatan global.

Bagaimanapun PHE menekankan bahawa ketika ini tidak ada bukti yang menunjukkan varian baharu itu menjadikan vaksin kurang efektif atau menyebabkan penyakit yang lebih teruk.

Pakar juga sedang menjalankan kajian untuk lebih mengetahui kesan mutasi varian itu.

Dalam kenyataannya PHE berkata 16 kes yang dijangkiti B.1.621 dikenal pasti di seluruh England dan majoriti dikaitkan dengan perjalanan di luar negara.

“Setakat ini tidak ada bukti jangkitan di dalam komuniti di UK. Juga setakat ini tiada bukti menunjukkan varian ini menyebabkan sakit teruk atau menjadikan vaksin kurang efektif.

“PHE sedang menjalankan ujian makmal untuk memahami lebih lanjut kesan mutasi dan tingkah laku virus ini,” kata PHE.

Kenyataan itu muncul tatkala PHE menerbitkan data terbaharu yang menunjukkan kes jangkitan akibat varian Delta meningkat daripada 33 kepada 716 kes sejak minggu lalu, menjadikan 286,765 kes.

Kes membabitkan varian Delta di United Kingdom (UK) kini sebanyak 99 peratus berbanding varian lain. – Agensi


Ringgit terus menyusut berbanding dolar AS

Ringgit dibuka rendah berbanding dolar Amerika Syarikat (AS) pada hari pertama dagangan bulan ini dan diramal bergerak sekitar paras RM4.46 hari ini berikutan sentimen pasaran yang kekal tidak menentu, menurut seorang peniaga.

Nilai ringgit mengekalkan tren menyusut selepas ditutup rendah semasa pasaran minggu lepas.

Pada 9 pagi, mata wang tempatan merosot kepada 4.4645/4680 berbanding mata wang negara maju daripada 4.4600/4645 sewaktu ditutup pada Jumaat, menurut laporan agensi berita Bernama.

Ketua Ahli Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata peniaga masih berbelah bagi sama ada Rizab Persekutuan AS mungkin mengubah pendirian terhadap dasar monetari AS pada mesyuarat Jawatankuasa Pasaran Terbuka Persekutuan (FOMC) yang akan datang.

Beliau berkata pasaran akan memantau rapat keputusan FOMC dengan kebanyakan ahli ekonomi mengunjurkan peningkatan 25 mata asas.

“Selain itu, data di AS terus menunjukkan sentimen pasaran masih lemah. Indeks ISM bagi sektor pembuatan meningkat sedikit kepada 47.1 mata pada April, namun berada di bawah garisan sempadan 50 mata selama enam bulan.

“Keadaan ini menunjukkan perniagaan di AS kekal berwaspada dan mungkin memberi kesan kepada keputusan mereka dari segi pengambilan pekerja. Oleh itu, banyak pihak yang akan memantau data senarai gaji bukan ladang pada Jumaat,” katanya kepada Bernama.

Sementara itu, ringgit diniagakan bercampur-campur berbanding sekumpulan mata wang utama.

Mata wang tempatan meningkat berbanding yen Jepun kepada 3.2488/2516 daripada 3.2770/2805 pada penutupan Jumaat dan menokok berbanding peso Filipina kepada 8.04/8.06 daripada 8.05/8.06 sebelum ini.

Bagaimanapun, ringgit dibuka rendah berbanding euro kepada 4.9034/9072 daripada 4.9011/9060 pada Jumaat lepas dan merosot berbanding pound Britain kepada 5.5793/5837 daripada 5.5558/5614 sebelum ini.

Unit tempatan turut diniagakan rendah berbanding mata wang Asean.

Ringgit merosot berbanding rupiah Indonesia kepada 304.2/304.5 daripada 303.9/304.3 pada Jumaat lepas, menyusut berbanding dolar Singapura kepada 3.3409/3438 daripada 3.3351/3387 dan turun berbanding baht Thailand kepada 13.0656/0800 daripada 13.0612/0801 sebelumnya.

Pasaran ditutup semalam bersempena dengan Hari Pekerja.


Siapa layak berada di sisi Anwar?

Siapa yang paling layak berada di sisi kanan Datuk Seri Anwar Ibrahim untuk membantunya mengemudi PKR berdepan pelbagai kemelut dalaman dan bagi berdepan Pilihan Raya Umum Ke-15 (PRU-15), terus menjadi persoalan.

Dengan kembalinya orang kuat Anwar suatu ketika dahulu, Rafizi Ramli yang juga bekas Ahli Parlimen Pandan, dalam politik PKR, tentunya tidak disenangi beberapa pihak, termasuk bekas Setiausaha Politik Anwar Farhash Wafa Salvador.

Mencetuskan gelombang baharu krisis PKR setelah tewas teruk pada dua Pilihan Raya Negeri (PRN) – Melaka dan Johor – pengumuman Rafizi tentunya disambut serong Farhash yang turut mengidam kerusi itu.

Apa lagi hubungannya dengan Anwar masih baik sebagaimana disahkan Ahli Parlimen Port Dickson itu apabila berkata Farhash tidak dipecat daripada Pengerusi PKR Perak, Disember lalu.

Farhash pula mengatakan dia tidak dipecat sebaliknya meletak jawatan sebelum diganti oleh Ahli Parlimen Gopeng, Dr Lee Boon Chye, sebagai pengerusi sementara.

Untuk rekod, kerusi Timbalan Presiden kosong setelah Datuk Seri Mohamed Azmin Ali keluar daripada parti itu dan menyertai Bersatu. Pada pemilihan PKR 2018, Rafizi bertanding merebut jawatan Timbalan Presiden tetapi kalah kepada Azmin.

Pemilihan PKR 2022 akan diadakan pada 13 hingga 18 Mei ini, kini dalam fasa pertama proses pemilihan dan anggota parti digalakkan untuk memuat turun Aplikasi ADIL yang telah pun dilancarkan pada 4 Mac lepas.

Kempen secara rasmi Pemilihan PKR 2022 hanya akan bermula selepas penamaan calon yang dijadualkan pada 8 April ini, kata Pengerusi Jawatankuasa Pemilihan Parti (JPP), Dr Zaliha Mustafa.

Beberapa otai PKR melihat Rafizi lebih layak menjadi Timbalan Presiden PKR kerana pengalamannya yang luas, berbanding Farhash yang mereka anggap masih baharu.

Namun, pada masa sama, Setiausaha Agung PKR Datuk Seri Saifuddin Nasution Ismail juga dilaporkan mengintai jawatan Timbalan Presiden setelah sejak sekian lama berjuang dalam parti itu.

Malah, beliau hari ini menegaskan bahawa PKR tidak boleh menangguhkan pemilihannya sehingga selepas PRU-15 kerana Anwar memerlukan seorang timbalan dengan segera bagi membantunya menggerakkan PKR yang kelihatan lesu sejak Langkah Sheraton.

Memetik Malaysiakini, Saifuddin berkata beliau kini dilonggokkan dengan pelbagai jawatan penting, termasuk Setiausaha Pakatan Harapan (PH), ahli Jawatankuasa Pilihan Khas Parlimen dan ahli jawatankuasa pemandu rundingan dengan kerajaan.

“Bayangkan sebuah kereta yang sepatutnya mempunyai lapan piston tetapi kini berjalan dengan empat. Berapa laju kereta itu boleh pergi,” soal Saifuddin ketika berucap pada mesyuarat agung tahunan PKR cabang Tanjung Karang semalam.

Ahli Parlimen Kulim-Bandar Baharu itu bagaimanapun tidak menyatakan kesediaannya bertanding kerusi Timbalan Presiden, sebaliknya kempen sudah mula digerakkkan pihak tertentu yang menggandingkan beliau dengan Farhash dan Anwar.


NADMA siap sedia tangani banjir

Agensi dan jabatan kerajaan memberi jaminan mereka bersedia jika berlaku sebarang kemungkinan yang berkaitan dengan Monsun Timur Laut yang diramal bermula November ini hingga Mac tahun depan.

Menurut Agensi Pengurusan Bencana Negara (NADMA), sebanyak 26 latihan dan simulasi telah dijalankan melibatkan unit penglibatan bencana di semua peringkat bagi meningkatkan tahap kesiapsiagaan sekiranya berlaku kecemasan.

“Latihan sedemikian adalah penting kerana ia meningkatkan persefahaman dan sinergi antara agensi yang terlibat dalam usaha pengurusan bencana. Pada masa sama, kementerian, agensi dan jabatan kerajaan juga telah menjalankan sesi latihan dalaman mereka,” katanya NADMA.

Program Pengurusan Risiko Bencana Berasaskan Komuniti (CBDRM) juga telah dijalankan di seluruh negara untuk meningkatkan kesedaran orang ramai berhubung bencana dan peranan yang boleh dimainkan sebagai responden pertama di tempat bencana.

Sejak Januari hingga Ogos tahun ini, sebanyak 155 program CBDRM telah dijalankan oleh NADMA bersama pelbagai kementerian dan agensi. Ini menyaksikan penglibatan seramai 12,534 peserta terdiri daripada ketua masyarakat, masyarakat luar bandar dan juga pertubuhan bukan kerajaan.

Kira-kira 62,500 kit makanan dan 127,272 unit khemah juga telah disediakan dan diagihkan kepada Angkatan Pertahanan Awam Malaysia (APM), iaitu Sekretariat Jawatankuasa Pengurusan Bencana Negeri dan Daerah.


Sekarang baharu Najib minta Dewan Rakyat bahas isu tuntutan Sulu

Bekas Perdana Menteri Datuk Seri Najib Razak hari ini menggesa Dewan Rakyat membahas mengenai tuntutan keturunan kesultanan Sulu sambil mengalih serangan kepada Pakatan Harapan (PH) yang menjadi kerajaan pada 2018 hingga awal 2020.

Untuk rekod, ada 2013, Malaysia dibawah pentadbiran Najib telah menghentikan pembayaran RM5,300 kepada waris kesultanan Sulu selepas serangan ke atas Lahad Datu oleh Jamalul Kiram III.

Dalam kenuyataan di Facebook beliau hari ini, Najib juga mengecam surat ditulis bekas Peguam Negara (AG) Tan Sri Tommy Thomas pada 2019, yang telah digunakan oleh peguam mewakili waris kesultanan Sulu untuk menyangkal penolakan Malaysia terhadap identiti mereka.

“Persoalan-persoalan ini harus dijawab supaya PH tidak membasuh tangan daripada perkara itu seolah-olah mereka tidak bersalah dan tidak digunakan untuk menyalahkan kerajaan Barisan Nasional (BN) dalam pentadbirannya dahulu atau semasa,” katanya dalam kenyataan di laman Facebook.

Beliau menuntut untuk mengetahui sama ada benar isu waris kesultanan Sulu tidak dibawa dalam perbincangan Kabinet PH dan jemaah menteri ketika itu tidak mengetahui surat Thomas.

Ahli Parlimen Pekan itu juga ingin tahu bila waris kesultanan Sulu memulakan saman mereka terhadap Malaysia dan mengapa Thomas tidak menghantar peguam untuk melawan saman itu.

Selain itu, beliau ingin tahu sama ada PH mempunyai pendapat yang sama dengan mendiang Karpal Singh, bekas Perdana Menteri Tun Dr Mahathir Mohamad dan penganalisis undang-undang bahawa kerajaan harus menghentikan semua pembayaran kepada waris kesultanan Sulu dan enggan mengakui tuntutan mereka.

Najib membuat kenyataan itu setelah pembangkang, khususnya PKR hari ini membuat laporan terhadapnya yang didakwa telah bertindak secara lalai sehingga menyebabkan aset negara, seperti Petronas, di seluruh dunia terdedah kepada rampasan mengikut undang-undang.

Timbalan Presiden PKR Rafizi Ramli hari ini mengetuai lebih 12 laporan polis terhadap Najib yang didakwa PKR cuai sehingga menjadi punca terpaksa berdepan tuntutan kira-kira RM67.5 bilion daripada waris keturunan Sulu.

Pada 12 Julai dilaporkan aset dua anak syarikat Petronas di Azerbaijan dirampas oleh kumpulan Sulu, yang dikatakan menuntut AS$14.92 bilion (RM62.59 bilion) daripada Malaysia.

Langkah itu yang pertama kali dilaporkan adalah sebahagian daripada tindakan undang-undang yang dikemukakan pada 2017 oleh kumpulan Sulu untuk mendapatkan pampasan terhadap tanah di Sabah yang didakwa telah dipajak oleh nenek moyang mereka kepada sebuah syarikat perdagangan British pada 1878.

Bagaimanapun, kerajaan berjaya mendapatkan perintah pelaksanaan rampasan itu.

Jumaat lalu, Rafizi berkata kegagalan dan kecuaian Najib menyebabkan harta kerajaan – Petronas dan badan lain – terdedah kepada rampasan di seluruh dunia, walaupun sudah mengetahui perkara itu sejak 2017.

Dalam suratnya sebelum ini, Thomas dilaporkan melampirkan salinan penghakiman 1939 oleh Charles F. Macaskie, ketua hakim Mahkamah Tinggi Borneo Utara (sebagaimana dipanggil Sabah ketika itu) dan berkata bahawa Malaysia tidak mempertikaikan identiti individu tersebut dan hak mereka untuk dibayar.

Thomas juga dilaporkan melahirkan rasa kesal kerana pembayaran dihentikan pada 2013 dan menyatakan bahawa Malaysia “kini bersedia” untuk membayar tunggakan kepada waris kesultanan Sulu berjumlah RM48,300.


Keupayaan negara tambah tahap keberhutangan terhad

Keupayaan Malaysia untuk menambah tahap keberhutangan adalah terhad berbanding negara lain dengan nisbah bayaran khidmat hutang jauh lebih rendah seperti negara maju, kata Menteri Kewangan Tengku Datuk Seri Zafrul Tengku Abdul Aziz.

Menurutnya, nisbah bayaran khidmat hutang kepada hasil bagi Malaysia telah mencapai paras 16.3 peratus pada 2021 dan berdasarkan Bajet 2022, ia dijangka melebihi 18 peratus, lapor Bernama.

“Ini bermakna bagi setiap RM1 hasil kerajaan, hampir 20 sen digunakan hanya untuk pembayaran faedah atau bunga hutang dan tidak mengambil kira pun keupayaan untuk membayar balik jumlah pokok pinjaman kerajaan,” katanya dalam sesi Waktu Pertanyaan Menteri di Dewan Rakyat hari ini.

Beliau menjawab pertanyaan Datuk Seri Ahmad Maslan (BN-Pontian) sama ada tahap keberhutangan Malaysia masih di paras terurus dan mengapa kerajaan enggan terus meminjam untuk membantu rakyat.

Menjelaskan selanjutnya, Tengku Zafrul turut menegaskan bahawa kebolehan sesebuah negara meningkatkan jumlah pinjamannya bukanlah bergantung semata-mata ke atas nisbah hutang kepada keluaran dalam negara kasar (KDNK), tetapi faktor paling utama adalah kemampuan keberhutangan serta kemampanan hutang.

Menurutnya, kadar hutang kepada KDNK di Malaysia hanya di tahap 63 peratus manakala negara maju seperti Jepun mempunyai kadar hutang sebanyak 263 peratus daripada KDNK dan Singapura pada kadar 133 peratus.

“Di samping itu, nisbah peratusan cukai kepada KDNK untuk Malaysia adalah pada paras sekitar 11 peratus iaitu lebih rendah berbanding negara lain seperti Filipina 18 peratus, Thailand 17.2 peratus dan Singapura 13.3 peratus,” katanya.

Secara purata, Tengku Zafrul berkata nisbah peratusan cukai kepada KDNK bagi negara anggota Pertubuhan Kerjasama dan Pembangunan Ekonomi (OECD) adalah melebihi 33 peratus.

“Ini bermakna walaupun ekonomi negara semakin pulih pada 2022, pertumbuhan ekonomi tersebut tidak menjana hasil tambahan yang sewajarnya untuk menampung penambahan hutang,” kata beliau.


Akaun Najib diberi kod untuk kekal kerahsiaan dana kepada PM: Saksi

Bekas Pengurus Perhubungan Ambank, Joanna Yu hari ini (Rabu, 14 Disember 2022) mengesahkan bahawa akaun peribadi Datuk Seri Najib Razak di AmBank diberi nama kod “AmPrivate Banking-MR”, untuk mengekalkan kerahsiaan berikutan jangkaan pemeriksaan wang yang dihantar ke akaunnya kerana beliau adalah Perdana Menteri (PM).

Joanna memberikan keterangan terhadap Najib, 68, yang juga bekas PM yang menghadapi empat pertuduhan menggunakan kedudukannya ketika itu untuk mendapatkan suapan RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Beliau bagaimanapun, mengesahkan bahawa dia tidak secara langsung bertanya kepada Najib sama ada bersetuju atau tidak akaun peribadinya diberi nama kod.

Ditanya tentang bagaimana Najib akhirnya membuka akaun peribadinya di AmBank, Yu berkata Low Taek Jho – ahli perniagaan dalam buruan – telah memberitahunya bahawa Najib mahu membuka akaun dengan bank itu.

“Dan saya agak terkejut kerana Datuk Seri sebagai PM mahu membuka akaun dengan bank itu,” katanya sambil menunjukkan ahli politik cenderung untuk pergi ke CIMB atau Maybank.

Apabila peguam bela utama Najib, Tan Sri Muhammad Shafee Abdullah mencadangkan bahawa adalah “tidak wajar” bagi seorang PM untuk mempunyai akaun bank, Yu bersetuju tetapi sekali lagi berkata Maybank akan terlintas di fikiran apabila ia berkaitan dengan bank Malaysia.

Yu menambah: “Jadi saya tidak sangka perdana menteri mahu membuka akaun dengan AmBank.”

Sementara Shafee bertanya apakah peranan Low berhubung akaun bank Najib, Yu menyatakan beliau adalah orang yang telah memaklumkan tentang hasrat Najib untuk membuka akaun di AmBank.

Dia menambah: “Beliau juga menyebut bahawa, Datuk Seri tidak akan datang ke bank untuk meletakkan cap ibu jarinya atau menandatangani apa-apa, jadi anda perlu meminta bank berjumpa kepada Datuk Seri, tetapi dia juga ada menyebut kepada saya, bahawa saya bukan orang yang bijak protokol.”

Yu berkata Low sebaliknya menyebut pengarah urusan AmBank ketika itu Cheah Tek Kuang sebagai orang yang layak untuk bertemu Najib semasa akaun bank itu dibuka.

Sebelum ini, Cheah mengesahkan dalam perbicaraan ini bahawa pembantu Najib telah mengatur supaya beliau diambil dan dibawa ke kediaman peribadi Najib pada awal 2011, di mana beliau membawa dokumen perbankan untuk Najib tandatangan membuka akaun bank AmIslamic dengan nombor akaun 211 -202-200969-4.

Sebagai saksi pendakwaan ke-39 dalam perbicaraan ini, Cheah telah memberi keterangan bahawa Najib berkata beliau menjangkakan derma yang dikatakan berjumlah AS$100 juta daripada Arab Saudi akan dimasukkan ke dalam akaun bank baharu itu.

Memetik laporan MalayMail, Yu mengesahkan bahawa nama kod “AmPrivate Banking-MR” tidak diberikan kepada akaun bank AmIslamic Najib pada hari ia dibuka, dan ia hanya ditambah selepas Low meminta nama Najib tidak didedahkan.

Shafee berkata Najib memberitahunya bahawa dia tidak mengatur nama kod sedemikian untuk akaun banknya dan dia tidak ada kena mengena dengannya.

Yu kemudian menjelaskan bahawa Low berkata akaun bank Najib hendaklah dirahsiakan – “peribadi dan sulit” – dan bertanya sama ada kemungkinan untuk boleh mempunyai nombor akaun peribadi.

Yu bersetuju bahawa Low membuat permintaan itu bagi kepentingan Najib, sambil menambah bahawa dia diberitahu oleh cawangan bank akaun bank Najib perlu kekal di bawah namanya, tetapi nama tambahan boleh diberikan untuk situasi akaun bersama.

Pada masa itu, tiada pemegang mandat atau orang yang diberi kuasa oleh Najib untuk berurusan dengan akaun AmBank peribadinya, dengan Yu berkata beliau tidak pasti sama ada permintaan sedemikian telah dibincangkan dengan Najib semasa pertemuan Cheah dengannya untuk membuka akaun bank itu.

Tetapi Yu mengesahkan bahawa dia sendiri tidak menghubungi Najib untuk mengetahui sama ada dia gembira dengan nama tambahan “AmPrivate Banking-MR” untuk digunakan bagi merujuk kepada akaun banknya.

Shafee: Adakah Datuk Seri Najib pernah memberitahu bank sebagai arahan, “saya tidak mahu dana masuk atas nama saya, letak atas nama palsu?”

Yu: Tidak.

Yu bersetuju bahawa dia telah menganggap Jho Low telah bercakap benar bahawa Najib didakwa mahu mempunyai nama lain untuk akaun banknya tanpa menyemak sama ada itu benar, sambil menyatakan: “Ya, saya tidak menyemak.”

Mengenai mengapa nama kod itu diperlukan untuk kerahsiaan, Yu berkata: “Apa yang saya diberitahu, nama kedua adalah untuk dana masuk supaya mereka boleh menghantar tidak secara terus kepada Datuk Seri Najib, tetapi ke akaun itu.”

Shafee: Cara anda menggambarkannya sekarang adalah seolah-olah bank menganggap wang itu tidak halal, mengapa anda mempunyai nama seperti itu?

Yu: Kami diberitahu terdapat banyak penelitian, perkara antarabangsa seperti itu, untuk PM menerima dana, jadi bolehkah ia dihantar ke nombor akaun untuk PM.

Apabila Shafee kemudiannya mencadangkan bahawa Najib tidak pernah meminta nama kod itu dan bahawa dia tidak tahu bagaimana ia berlaku, Yu bersetuju ini “kemungkinan”.

Dimarahi kerana menghantar penyata bank Najib kepada PMO

Yu juga menyatakan bahawa AmBank pernah menghantar penyata bank kepada Pejabat Perdana Menteri (PMO) semasa Najib masih menjadi PM, dan Low berkata semua penyata bank sedemikian akan dihantar kepada bekas Ketua Pegawai Pelaburan 1MDB Nik Faisal Ariff Kamil – individu yang diberi kuasa oleh Najib untuk mengendalikan akaun peribadinya.

“Saya percaya kami melakukan itu sekali kerana kami tidak tahu sebaliknya dan kami ditegur dan berkata, ‘tidak, tidak, anda perlu menyimpannya dan menghantarnya kepada Nik’,” katanya ketika menjawab kepada Shafee mengenai sebab AmBank tidak menghantar penyata bank Najib ke rumahnya atau ke pejabatnya.

Dia tidak pasti sama ada cawangan bank atau pembekal perkhidmatan luar yang menghantar penyata bank ke PMO, dan juga tidak pasti mengapa penyata kad kredit itu dihantar ke sana sedangkan alamat surat menyurat dalam borang pembukaan akaun bank Najib telah disenaraikan iaitu kediaman peribadinya di Jalan Langgak Duta.

Ditanya sama ada kemungkinan Najib tidak pernah mempunyai peluang untuk melihat penyata banknya kerana ia tidak dihantar kepadanya secara peribadi, Yu berkata ini mungkin.

Perbicaraan di hadapan hakim Mahkamah Tinggi Datuk Collin Lawrence Sequerah dijadualkan bersambung esok.


Loke kata Kon Yeow kekal calon Ketua Menteri P. Pinang

DAP menegaskan Chow Kon Yeow akan tetap dilantik menjadi ketua menteri di Pulau Pinang selepas pilihan raya negeri (PRN) , 12 Ogos ini.

Setiausaha Agungnya, Anthony Loke Siew Fook berkata dakwaan yang mengatakan Kon Yeow tidak akan dilantik semula hanyalah kenyataan daripada mereka yang kecewa.

Tegas Anthony, kenyataan secara terbuka daripada parti itu sudah dibuat dan keputusan tersebut tetap tidak akan berubah.

“Siapa punya dakwaan itu, saya sudah beri kenyataan secara terbuka bahawa pilihan kita adalah Kon Yeow untuk menjadi ketua menteri apabila kita dapat membentuk kerajaan negeri selepas ini.

“Saya minta jangan terpengaruh dengan dakwaan tidak berasas ini. Dakwaan ini dicetuskan oleh mereka yang kecewa kerana tidak dapat menjadi calon dalam PRN kali ini,” katanya, lapor Sinar Harian

Beliau kemudiannya berkata menyokong Kon Yewo adalah komitmen dan pendirian DAP.

“Pastikan kita semua menyokong Kon Yeow. Itu adalah komitmen dan pendirian DAP, jangan dengar dakwaan lain yang tak sahih.

“Apabila ada yang kecewa, akan ada macam-macam dakwaan, jangan terpengaruh,” katanya.

Julai lalu, Kon Yeow dinamakan Ketua Menteri Pulau Pinang pada PRN yang akan diadakan pada 12 Ogos nanti.

Keputusan sebulat suara DAP itu diutarakan Anthony Loke selepas mengadakan perbincangan dengan pucuk pimpinan parti termasuk Pengerusi Kebangsaan, Lim Guan Eng.

Beliau berkata, jawatankuasa sama juga memutuskan akan membuat pembaharuan besar dalam barisan Exco Kerajaan Negeri yang mewakili DAP sekiranya diberi mandat semula oleh rakyat Pulau Pinang untuk mentadbir semula.

Bagaimanapun, timbul dakwaan pada masa ini bahawa Kon Yeow akan disingkirkan daripada jawatan berkenaan selepas kerajaan negeri dibentuk kelak.

Dalam pada itu, Anthony Loke berkata, dakwaan yang dibuat bukan mewakili parti itu yang mana, ia bertujuan untuk mengeruhkan lagi keadaan.

“Suara-suara pihak lain sebenarnya tidak mewakili pendirian serta pandangan DAP. Mereka mengambil kesempatan untuk timbulkan satu keadaan yang tidak menentu kepada orang ramai.

“Jadi saya harap orang ramai dan rakyat negeri ini tidak terpengaruh dengan dakwaan yang tidak berasas ini.

“Tidak ada sebarang keresahan yang perlu ditimbulkan oleh mana-mana pihak. Kedudukan Kon Yeow adalah jelas dan pendirian kita yang tidak berubah,” katanya.


PRU-15 tak sesuai semasa musim banjir, kata Khairy balas Zahid nak redah

Pilihan Raya Umum Ke-15 (PRU-15) tidak sesuai diadakan ketika musim banjir kerana banyak faktor perlu diambil kira, kata Menteri Kesihatan Khairy Jamaluddin Abu Bakar.

Beliau berkata selain faktor kesihatan, Kementerian Kesihatan (KKM) berpandangan banyak perkara penting perlu diambil kira antaranya aspek tenaga kerja dan keselamatan rakyat pada musim banjir, menurut laporan Bernama.

“Sebab pertama adalah tenaga kerja kerana banyak tenaga kerja yang diperlukan untuk pilihan raya malah pada bulan monsun pun ramai yang perlu dikerahkan untuk menjaga pusat pemindahan sementara (PPS), jaga keselamatan rakyat dan jaga pemindahan.

“Kedua, dari segi kemudahan… PPS banyak diadakan di sekolah dan ia (sekolah) juga jadi pusat buang undi (bagi pilihan raya),” katanya semasa temu bual Setahun Pencapaian Sebagai Menteri Kesihatan di bangunan KKM hari ini.

Khairy juga berkata akan berlaku peningkatan penyakit bawaan air yang memerlukan rawatan daripada pihak KKM dan penyakit lain seperti demam, selesema dan sebagainya akibat keadaan cuaca.

“Maka pandangan KKM memanglah daripada segi kesesuaian diadakan pilihan raya waktu musim banjir ini, tak sesuai,” kata Ahli Parlimen Rembau itu ketika diminta mengulas sama ada PRU15 sesuai diadakan ketika musim banjir.

Pada 17 Sept lepas, Perdana Menteri Datuk Seri Ismail Sabri Yaakob dilaporkan berkata tarikh pembubaran Parlimen akan diumumkan tidak lama lagi untuk memberi laluan kepada PRU15.

Ditanya sama ada KKM mengemukakan cadangan waktu yang sesuai untuk mengadakan PRU15 kepada kerajaan, Khairy berkata perkara itu ada dibincangkan secara umum namun ia terpulang kepada Perdana Menteri.

Sebelum ini, Jabatan Meteorologi Malaysia (MetMalaysia) meramalkan negara mengalami hujan lebat berterusan mulai pertengahan November yang mendorong kepada banjir besar pada penghujung bulan itu.

MetMalaysia menjangkakan impak cuaca yang dialami lebih signifikan memandangkan monsun timur laut yang aktif pada tempoh itu sekali gus risiko berlaku hujan lebat berterusan dan banjir berskala besar adalah tinggi.


MPN gesa kerajaan segera tangani inflasi, fokus pendekatan baharu

Kerajaan digesa mencari pendekatan dan kaedah proaktif dalam menangani isu berhubung inflasi selepas rakyat kini berdepan kenaikkan harga barang yang mendadak, kata Majlis Pemulihan Negara (MPN).

Pengerusinya, Tan Sri Muhyiddin Yassin berkata kerajaan perlu mencari jalan memastikan hasil pengeluaran bahan makanan mencapai tahap optimum bagi mengelak kebergantungan kepada import bahan makanan dan menerima kesan peningkatan harga di peringkat global.

“Sebab itu saya setuju supaya usaha untuk meningkatkan pengeluaran dalam negara yang belum diteroka secara meluas seperti penggunaan teknologi, isu tenaga kerja.

“Saya jangka dalam situasi pandemik ini, ia perlu diberi perhatian segara dalam usaha menangani inflasi.

“Beri tumpuan lebih kepada sektor agromakanan, tarik pelabur dan minat orang tempatan,” katanya dalam sidang media selepas mempengerusikan mesyuarat MPN di Putrajaya, hari ini.

Muhyiddin mengulas tentang isu kenaikan harga bahan makanan yang melonjak tinggi di negara ini sehingga menimbulkan keresahan dalam kalangan rakyat yang terjejas.

Beliau turut menyarankan agar majlis khas yang pernah dibentuk kerajaan dahulu untuk menangani masalah keselamatan makanan diaktifkan secara mendalam.

Dalam pada itu, Muhyiddin juga berkata MPN turut mengesyorkan kerajaan untuk merangka inisiatif serta bantuan bagi meningkatkan kapasiti pemain industri pelancongan yang terjejas teruk sejak dua tahun lalu akibat pandemik Covid-19.

Untuk rekod ketibaan pelancong ke Malaysia berkurang sebanyak 99.5 peratus pada tahun lalu berbanding 2019 dan sebelum pandemik.

“Sektor pelancongan adalah antara sektor yang paling terjejas akibat pandemik Covid-19. Tourism Malaysia berpendapat masih terdapat peluang menambahbaik sektor ini berikutan kejayaan Program Imunisasi Covid-19 Kebangsaan (PICK) serta pembukaan semula sempadan antarabangsa.

“MPN sudah membincangkan cadangan yang diutarakan oleh Tourism Malaysia dan pada dasarnya menyokong supaya dilaksanakan segera bagi memperkukuhkan lagi pemulihan sektor ini,” katanya selepas mempengerusikan Mesyuarat MPN, di Kementerian Kewangan, hari ini.

Beliau berkata penutupan pintu sempadan dan penutupan penuh di China turut memberi kesan kepada sektor pelancongan di negara ini.

“Jika dianggarkan sebelum ini jumlah pelancong China ke negara ini adalah tiga juta, sekarang ini dengan penutupan sempadan di negara berkenaan mereka tidak lagi boleh memasuki negara ini.

“Dengan jumlah sebesar itu, sudah tentu ia banyak memberi keuntungan kepada negara kerana mereka datang ke Malaysia untuk melancong seterusnya berbelanja.

“Namun itu dasar negara mereka, di sini kita sudah buka sempadan dan syarat dan prosedur operasi standard (SOP) yang ditetapkan oleh Kementerian Kesihatan (KKM) juga sudah dilonggarkan. Sesiapa sahaja boleh masuk ke negara ini, sebab itu kita bersikap proaktif supaya sektor pelancongan dan ekonomi negara cepat pulih,” katanya.

Sementara itu, Muhyiddin memberitahu, cadangan MPN sebelum ini agar Majlis Pemulihan Negeri ditubuhkan adalah masih relevan.

Beliau menambah, sesetengah isu berkaitan proses pemulihan negara adalah berkaitan dengan bidang kuasa kerajaan negeri dan pihak berkuasa tempatan.

“Kita sudah bersetuju, Kabinet juga sudah bersetuju cuma nak menunggu Perdana Menteri menandatangani surat supaya kerajaan negeri nanti akan membentuk Majlis Pemulihan Negeri dalam tempoh yang terdekat,” jelasnya.

Berhubung peningkatan kes Covid-19 selepas Aidilfitri, Muhyiddin berkata, Menteri Kesihatan, Khairy Jamaluddin Abu Bakar dalam taklimatnya kepada MPN hari ini menyatakan bahawa situasi pandemik adalah tidak membimbangkan dan hospital awam tidak berdepan tekanan yang serius.

“Kalau ikut laporan Menteri Kesihatan tadi, hampir 90 peratus kes itu daripada kategori 1 dan 2,” katanya.

Dalam pada itu, beliau menambah, Persidangan Kebangsaan MPN yang bakal diadakan nanti bertujuan membuka ruang yang lebih besar kepada pelbagai pihak di peringkat negeri, nasional atau antarabangsa untuk menyuarakan pandangan dalam proses pemulihan negara.

“Mereka boleh mengemukakan kertas kita bincang secara mendalam, dapatkan pandangan dan resolusi yang boleh membantu negara kita pulih dengan seberapa segera,” ujarnya.

Mengenai penutupan sempadan yang dikuatkuasakan oleh China, Muhyiddin berkata, itu adalah dasar negara berkenaan.

“Kita bincang dalam kertas berkenaan pelancongan tadi dengan sebab itu jumlah pelancong dari China yang patut datang kalau ikut tempoh sebelum itu 3 juta, sekarang ini mereka tidak sampai lagi di Malaysia.

“Jumlah yang sebesar itu kalau akan memberikan keuntungan kalau mereka datang melancong, berbelanja, tinggal di sini dan sebagainya.

“Ini adalah dasar negara mereka, di peringkat kita kita sudah buka malah syarat-syarat yang dikenakan Kementerian Kesihatan dari segi prosedur operasi standard (SOP) sudah agak begitu longgar untuk membolehkan hampir sesiapa sahaja yang membenarkan warga mereka datang boleh datang ke Malaysia,” katanya.


Apandi kalah kes saman Kit Siang, diarah bayar RM80,000 kos guaman

Tan Sri Mohamed Apandi Ali kalah dalam kes samannya terhadap pemimpin veteran DAP, Lim Kit Siang yang difailkan pada 2016 berhubung isu 1Malaysia Development Berhad (1MDB).

Bekas Peguam Negara juga diarahkan Mahkamah Tinggi Kuala Lumpur supaya membayar RM80,000 kepada Kit Siang, ia meskipun semasa memberi keterangan tahu lalu Apandi menangis di dalam kamar mahkamah.

Keputusan menolak saman Apandi itu dibuat oleh Hakim Datuk Azimah Omar yang antaranya menyifatkan Kit Siang wajar membangkitkan berhubung isu 1MDB, ia memandangkan bekas Perdana Menteri Datuk Seri Najib Razak sudah disabitkan oleh Mahkamah Tinggi berasingan pada 2020 dalam kes rasuah SRC International bernilai RM42 juta.

Kit Siang disaman ekoran artikel yang ditulisnya pada 2019 bertajuk “Dangerous fallacy to think Malaysia’s on the road to integrity” dan disiarkan dalam blog peribadinya.

Pada 5 Julai 2019, Apandi memfailkan saman sivil, mendakwa pada 6 Mei 2019, Kit Siang menulis artikel yang didakwa berunsur fitnah.

Apandi mendakwa artikel itu antara lain membayangkan bahawa dia terlibat dalam skandal kewangan 1MDB, seorang yang tidak bermoral dan berintegriti, tidak beretika, dan telah menyalahgunakan kuasanya ketika menjadi peguam negara dari 27 Julai 2015 hingga 4 Jun 2018.

Semasa perbicaraan tindakan sivil itu pada April tahun lalu, Apandi menangis di mahkamah ketika memberi keterangan terhadap Kit Siang yang juga Ahli Parlimen Iskandar Puteri.

Dalam saman sivil itu, justifikasi ialah pembelaan bahawa kenyataan atau dakwaan itu adalah benar, dan jika berjaya di mahkamah, ini akan bertindak sebagai pembelaan mutlak terhadap tindakan undang-undang.

Pada 26 Jan 2016, Apandi, sambil memegang carta aliran dana SRC semasa taklimat media, mengumumkan bahawa tiada pertuduhan akan dikenakan terhadap Najib yang merupakan PM ketika itu, berdasarkan siasatan yang dijalankan oleh SPRM. SRC adalah bekas anak syarikat 1MDB.

Semasa membacakan penghakiman setebal 100 muka surat petang ini, Azimah menyatakan bahawa artikel Kit Siang tidak mengaitkan Apandi bersalah atas salah guna kuasa.

Hakim berkata Kit Siang hanya mengatakan bahawa terdapat alasan lanjut untuk siasatan berhubung perkara itu dan pihak yang dinamakan dalam kenyataan akhbar Apandi untuk tampil menjelaskan urus niaga di luar kelaziman itu.

Azimah menegaskan Najib didakwa di peringkat Mahkamah Tinggi dan Mahkamah Rayuan.


11 didenda RM15,000 kemuka penyata akaun palsu tender sekolah

Sebelas pemilik syarikat masing-masing didenda RM15,000 oleh Mahkamah Sesyen Khas Rasuah Kota Kinabalu hari ini selepas mengaku mengemukakan penyata akaun palsu bagi mendapatkan tender perkhidmatan bekalan makanan bermasak asrama sekolah bernilai lebih RM25.79 juta.

Rosnah Lutok (33), Menly Masikar (31), Erar Angsabung (53), Tekenah Aring (36), Naima Omopor (47), Darius Pengeran (29), Amira Atirah (25), Irwan Gintaun (34), Asrin Songorou (29), Pulali Angsabung (31) dan Sahadi Andawai (23) membuat pengakuan itu selepas pertuduhan dibacakan di hadapan Hakim Abu Bakar Manat.

Mereka didakwa menggunakan dokumen palsu sebagai tulen iaitu penyata bank yang dikemukakan kepada Jabatan Pendidikan Negeri Sabah untuk mendapatkan tender di bawah Kementerian Pendidikan di beberapa daerah di negeri itu, lapor Bernama.

Setiap tertuduh berdepan tiga pertuduhan mengikut Seksyen 471 Kanun Keseksaan dan dihukum mengikut Seksyen 468 kanun sama yang membawa hukuman maksimum penjara dua tahun atau denda atau kedua-duanya sekali.

Mahkamah memerintahkan tertuduh membayar RM5,000 bagi setiap pertuduhan dan mereka membayar denda itu.

Pendakwaan dijalankan oleh Pegawai Pendakwa Suruhanjaya Pencegahan Rasuah Malaysia Nurul Izzati Sapifee manakala semua tertuduh diwakili peguam Datu Baginda Datu Laja.

Di mahkamah sama, dua lagi individu mengaku bersalah atas tiga pertuduhan mengemukakan dokumen palsu bagi mendapatkan tender membekal dan menghantar bahan makanan ke Hospital Kota Belud untuk 2017 hingga 2018 berjumlah lebih RM1.29 juta.

Emeylina Tanggauh, 38, dan sepupunya Faizal Mingin, 40, turut didakwa mengikut Seksyen 471 Kanun Keseksaan dan dihukum mengikut Seksyen 468 kanun sama.

Kedua-dua tertuduh, yang tidak diwakili peguam, didenda RM5,000 bagi setiap pertuduhan.

Mereka membayar denda itu.


Alhamdulillah kalau Zahid tukar kerusi sebelah Anwar, kata pemimpin PKR

Ia sangat dialu-alukan sekiranya Presiden UMNO, Datuk Seri Ahmad Zahid Hamidi menukar kedudukan kerusinya di Parlimen untuk duduk sebelah cikgunya, Datuk Seri Anwar Ibrahim, kata seorang pemimpin PKR, Datuk Abdullah Sani Abdul Hamid.

Ahli Majlis Pimpinan Pusat PKR itu berkata amat bersyukur sekiranya Zahid mengambil langkah sedemikian untuk duduk bersama sebelah blok pembangkang, ia bagaimanapun terserah kepada tuan punya badan untuk membuat keputusan tersebut.

“Saya mengalu-alukan. Sebab yang penting adalah keabsahan, terpulang kepada Zahid sama ada nak kekal bersama PN (Perikatan Nasional) ataupun tidak, kalau duduk di pembangkang, Alhamdulillah,” katanya kepada Agenda Daily.

Apabila ditanya sama ada Abdullah Sani akan membuat tawaran tersebut kepada Zahid, beliau berkata hubungannya dengan Zahid amat baik dan menganggapnya sebagai seorang guru.

“Saya memang baik dengan dia (Zahid), dia guru saya. Saya ni budak kecil je, dia Presiden, tak ada lah saya nak call dia,” katanya lagi.

Menurutnya, perkara yang lebih penting adalah mengembalikan mandat rakyat dan sebarang bentuk sokongan ke arah tersebut sangat diperlukan sekarang ini.

“Perbincangan kerjasama UMNO PKR ni saya tidak terlibat, saya hanyalah ahli parlimen kecil yang tidak ada platform untuk membolehkan saya berbicara dalam hal ini.

“Tetapi saya tidak kira sesiapa sahaja, janji boleh bantu untuk perkukuhkan mandat rakyat,” katanya lagi.

Semalam, Agenda Daily melaporkan seorang penganalisis politik Universiti Kebangsaan Malaysia (UKM), Prof Madya Dr Salawati Mat Basir berkata Zahid boleh memohon untuk menukar kerusinya duduk sebelah blok pembangkang semasa sidang Parlimen berlangsung nanti bagi membuktikan pendirian partinya yang menarik sokongan kepada Perdana Menteri Tan Sri Muhyiddin Yassin dan kerajaan PN.

“Keputusan dan pendirian parti yang diumumkan oleh Zahid itu tidak memberi kesan kepada kerajaan dan beliau perlu memohon di Parlimen untuk menukar kedudukan kerusinya semasa sidang Dewan Rakyat nanti.

“Beliau perlu buktikan keputusan dibuat partinya semasa sidang Parlimen berlangsung nanti… Permohonan tersebut perlu dilakukan semasa berlangsung sidang nanti,” katanya.

Pada 8 Julai lalu, Zahid selepas selesai Mesyuarat Majlis Tertinggi mengumumkan keputusan UMNO yang menuntut supaya Muhyiddin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Namun, Zahid berkata hanya PM sahaja berundur dan Menteri Kabinet sedia ada akan kekal.


Terengganu dijangka umum bubar DUN selepas 26 Jun

Pengumuman tarikh pembubaran Dewan Undangan Negeri (DUN) dijangka akan dibuat Menteri Besar Terengganu, Datuk Seri Dr Ahmad Samsuri Mokhtar selepas 26 Jun ini.

Pengarah Pilihan Raya PAS Terengganu, Ariffin Deraman berkata mengikut tempoh yang tinggal sebelum DUN terbubar secara automatik, tarikh paling sesuai antara 27 hingga 28 Jun.

“Bergantung kepada menteri besar tetapi saya yakin (pembubaran DUN) selepas program di Istana Syarqiyyah sempena Hari Keputeraan Sultan Terengganu pada 26 Jun ini, akan berlakulah (pembubaran DUN).

“Saya yakin beliau (Ahmad Samsuri) akan ambil masa selepas program 26 hari bulan itu, iaitu selepas majlis jamuan bersama warga istimewa dan fakir miskin di mana ia merupakan program terakhir di istana bersama rakyat,” katanya kepada pemberita pada majlis penyerahan borang 5A Rancangan Tanah Berkelompok Kediaman (RTB) DUN Alur Limbat di Dewan Sivik Bukit Payung, di Marang, hari ini.

Menyentuh soal persiapan bagi menghadapi pilihan raya negeri (PRN), Ariffin berkata pihaknya tiada masalah memandangkan Pilihan Raya Umum ke-15 (PRU-15) yang baru saja berlangsung November merupakan ‘simulasi’ PRN.

“Kita tiada masalah sebab dalam tahun lalu kita istilahkan sebagai ‘simulasi pilihan raya’.

“Maksudnya ia sebagai ‘training ground’, jadi kami masih panas-panas lagi. Bendera-bendera kita pun masih ada dan sudah ada beberapa tempat yang telah menaikkan bendera.

“Jadi tak perlu yang barulah (bendera) sebab kalau bendera macam tu (masih baharu), orang pun macam tu. Masih ‘fresh’ lagi,” katanya.

Setakat ini hanya Terengganu yang masih belum memuktamadkan tarikh pembubaran DUN sementara lima negeri yang juga bakal berdepan PRN serentak sudah mengumumkan tarikh pembubaran iaitu Kelantan (22 Jun), Selangor (23 Jun), Pulau Pinang (28 Jun), Kedah (28 Jun) dan Negeri Sembilan (30 Jun).


Individu tak boleh divaksin boleh mohon sijil khas: KJ

Individu yang tidak boleh menerima vaksin Covid-19 atas faktor perubatan boleh memohon sijil digital khas atau sijil pengecualian vaksinasi di MySejahtera melalui Pejabat Kesihatan Daerah (PKD).

Menteri Kesihatan Khairy Jamaluddin Abu Bakar berkata mereka yang tidak boleh divaksin atas faktor perubatan seperti alahan kepada vaksin, perlu mendapatkan pengesahan daripada pakar perubatan berdaftar yang merawat mereka.

Menurut laporan Bernama, Khairy berkata individu terlibat perlu hadir ke PKD dan mengemukakan borang khas ‘Slip Penilaian Kesesuaian Menerima Vaksin Covid-19 Bagi Pesakit Dengan Masalah Kesihatan Tertentu’ yang disahkan oleh pakar perubatan.

“Borang khas itu hendaklah disahkan oleh pakar perubatan di hospital swasta yang merawat individu berkenaan, pakar perubatan atau pegawai perubatan yang merawat (semasa ketiadaan pakar perubatan) di hospital kerajaan yang berpakar atau pakar perubatan keluarga di klinik kerajaan.

“Sijil digital melalui MySejahtera itu akan diperoleh dalam tempoh satu minggu jika permohonan lengkap dan mengikuti syarat yang ditetapkan,” katanya di Dewan Rakyat.

Beliau menjawab soalan Isnaraissah Munirah Majilis @ Fakharudy (Warisan-Kota Belud) mengenai alternatif untuk individu yang tidak boleh divaksinasi atas faktor kemudaratan kesihatan dan pewujudan dokumentasi yang dikhususkan bagi golongan itu untuk tujuan pergerakan fizikal.

Mengulas lanjut, Khairy berkata pakar perubatan juga akan menasihatkan individu berkenaan bagi pengambilan vaksin dari jenis lain yang bersesuaian.

“Jika seseorang didapati menghidapi alahan kepada vaksin jenis Pfizer, vaksin jenis lain seperti Sinovac boleh diberikan, manakala jika disahkan tidak boleh mengambil sebarang jenis vaksin Covid-19 atas sebab perubatan, individu itu perlu mematuhi SOP (prosedur operasi standard) dengan lebih ketat secara kendiri,” katanya.

Menjawab soalan tambahan Isnaraissah Munirah berhubung tindakan kerajaan terhadap individu antivaksin dan mereka yang bergantung kepada kad vaksinasi, Khairy berkata seperti yang ditetapkan kerajaan terdapat beberapa kelonggaran yang hanya diberikan kepada mereka yang lengkap vaksinasi.

Bagi penerima vaksin yang tidak mempunyai peranti digital pula, golongan itu boleh menggunakan kad vaksinasi yang diterima di pusat pemberian vaksin (PPV) sebagai bukti vaksinasi dan sekiranya kad itu hilang perlu dilaporkan di PKD terdekat, kata Khairy.

Dalam pada itu, Khairy menegaskan kerajaan tidak menafikan hak setiap individu yang berada di negara ini untuk divaksin termasuk penduduk yang tidak mempunyai dokumentasi lengkap kewarganegaraan atau masalah status imigresen.

“Dasar Program Imunisasi Covid-19 Kebangsaan adalah no wrong door policy (semua diterima dan dilayan)… yang penting bukan status imigresen tapi soal kesihatan awam, sebab itu kita utamakan vaksinasi kepada semua yang ada di Malaysia,” katanya menjawab soalan Steven Choong Shiau Yoon (Bebas-Tebrau) mengenai pemberian vaksin kepada individu tanpa dokumentasi lengkap kewarganegaraan dan pendatang tanpa izin.


UMNO tangguh pemilihan parti enam bulan selepas PRU

UMNO akan segera menghantar surat kepada Jabatan Pendaftaran Pertubuhan (ROS) untuk memohon penangguhan pemilihan parti selepas enam bulan daripada tarikh Pilihan Raya Ke-15 (PRU) atau dalam tempoh enam bulan.

Sehubungan itu, Timbalan Presiden UMNO Datuk Seri Mohamad Hasan berkata isu pemilihan di dalam UMNO yang hangat dibincangkan sejek kebelakangan ini dianggap telah selesai.

Oleh itu, beliau sebagai Pengerusi Jawatankuasa Pengurusan UMNO meminta Naib Presiden parti yang juga Perdana Menteri Datuk Seri Ismail Sabri Yaakob melihat surat yang akan dihantar kepada ROS supaya tiada halangan dilakukan kerana jabatan berkenaan bukan di bawah menteri UMNO.

“Keputusannya ialah yang paling besar sekali yang perlu dibuat segera ialah bahawa pemilihan parti akan ditangguhkan enam bulan selepas daripada Pilihan Raya Umum ataupun dalam jangka waktu enam bulan.

“Saya minta Yang Amat Berhormat Perdana Menteri tolong perhatikan sikit jika kita tulis kepada ROS jangan pula nanti ada orang yang menghalang keputusan parti kita kerana menterinya bukan menteri daripada UMNO.

“Tahu sajalah kan… susah kita nanti. Jika ini dapat kita luluskan, maka apa yang telah pun menjadi sebagai perkara yang hangat dibincangkan mutakhir ini oleh orang-orang UMNO telah selesai.

“Selaku Pengurusi Jawatankuasa Pengurusan saya perlu mengambil tindakan selepas ini untuk pastikan supaya apa yang telah pun diputuskan ini akan digerakkan dan diambil segala tindakan segera,” katanya ketika menggulung perbahasan pada Perhimpunan Agung UMNO (PAU) 2021, hari ini.

Mohamad berkata langkah itu dibuat kerana UMNO takut berlaku perpecahan sekiranya pemilihan dilakukan sebelum PRU.

“Apa yang kita takutkan ialah menghadapi pilihan raya selepas pemilihan parti diadakan… kerana sejarah menunjukkan jelas bahawa setiap kali ada pemilihan parti… perpecahan memang berlaku.

“Kita jangan menidakkan ini dan kita tidak mahu parti kita dalam keadaan yang dah baik ini berpecah dan menghadapi pula pilihan raya dalam masa yang sama,” katanya.

Mengulas beberapa pengumuman menggembirakan yang dibuat Ismail Sabri, Mohamad berkata PRU perlu diadakan dalam keadaan rakyat sedang gembira dengan UMNO susulan apa yang telah diumumkan itu Perdana Menteri itu.

“Yang orang rasa dah seronok dengan kita, lepas itu kita berlima, kita duduk… top five duduk, kita bincang bila pula kita nak adakan pilihan raya dengan good feeling daripada rakyat Malaysia… jangan kita tunggu lama-lama ya.

“Tetapi biar orang rasa seronok dulu… dua tiga bulan dapat itu dan kita panggillah dan sebagai pemimpin yang telah pun berjanji untuk terus bersefahaman dengan pihak-pihak pembangkang sampai bulan tujuh kita lalukanlah… dan kalau boleh selepas itu kita bincang (berkenaan PRU),” katanya.


Anwar khianati perjuangan reformasi

Kerajaan PH-BN pimpinan Dato’ Seri Anwar Ibrahim tidak bermula dengan langkah yang betul dari awal lagi. Janji tatakelola yang baik telah dikhianati apabila Anwar melantik Datuk Seri Ahmad Zahid Hamidi yang sedang berhadapan dengan tuduhan jenayah di mahkamah sebagai Timbalan Perdana Menteri.

Ini dilakukan semata-mata kerana membalas “budi” Zahid yang berjaya memaksa ahli-ahli Parlimen BN memberi sokongan kepada Anwar sebagai Perdana Menteri.

Segala janji pilihan raya mengenai prinsip integriti ditolak ke tepi. Yang ada hanyalah sebuah transaksi politik yang berlandaskan amalan “you scratch my back, I scratch your back”.

Bukan setakat itu sahaja, janji Perdana Menteri tidak memegang jawatan Menteri Kewangan juga dibuang ke laut apabila Anwar melantik dirinya sendiri sebagai Menteri Kewangan. Ini satu lagi kesilapan Anwar yang tanpa segan silu bercakap tak serupa bikin.

Yang terbaharu apabila beliau melantik anaknya sendiri sebagai Penasihat Kanan Ekonomi dan Kewangan kepada Perdana Menteri. Tidak pernah berlaku dalam sejarah Malaysia seorang Perdana Menteri melantik anak sebagai penasihat. Pelantikan ini menjadikan slogan Reformasi yang dilaungkan oleh Anwar sejak lebih 20 tahun lalu sebagai omongan kosong.

Belum sampai 100 hari memerintah, Anwar telah mengkhianati semangat perjuangan Reformasi yang didokong oleh penyokong-penyokongnya sendiri.

Sebagai pemimpin parti pembangkang saya boleh saja mengambil kesempatan daripada kesilapan demi kesilapan yang dilakukan oleh Anwar dan kerajaannya. Tetapi sebagai rakyat biasa, saya tidak rela melihat maruah negara tercalar kerana keterlanjuran Perdana Menteri.

Masih belum terlambat untuk Anwar memperbaiki keadaan. Letak jawatan sebagai Menteri Kewangan. Fokus kepada tugas sebagai Perdana Menteri lebih-lebih lagi ketika rakyat dan negara sedang menghadapi waktu yang sukar.

Lagipun skandal 1MDB tercetus apabila Perdana Menteri pada masa itu, Datuk Seri Najib, adalah juga Menteri Kewangan. Anwar tidak patut mengulangi kesilapan yang sama.

Arahkan Zahid Hamidi supaya mengambil cuti sehingga kesnya selesai. Malulah rakyat Malaysia jika beliau ke luar negara bertemu pemimpin dunia atas tugasan rasmi sebagai Timbalan Perdana Menteri sedangkan kesnya masih dibicarakan di mahkamah. Apa agaknya tajuk berita di negara yang dilawatinya.

Akhir sekali, nasihatlah Nurul Izzah supaya meletak jawatan sebagai Penasihat Perdana Menteri. Saya percaya beliau seorang pemimpin wanita muda yang berbakat dan berpotensi besar. Janganlah pelantikan kecil yang tidak kena pada tempatnya ini menjadi titik hitam dalam perjalanan politiknya menuju masa hadapan yang mungkin lebih cerah.

Ini pandangan saya sebagai rakyat biasa.

Tan Sri Muhyiddin Yassin, mantan Perdana Menteri Kelapan


Dos penggalak: KKM lulus CanSino

Kementerian Kesihatan (KKM) hari ini meluluskan penggunaan vaksin Covid-19 Convidecia CanSino Bio (CanSino) untuk digunakan sebagai dos penggalak heterologus (pemvaksinan secara campuran).

KKM dalam satu kenyataan di laman sesawangnya hari ini memaklumkan permohonan untuk dos penggalak jenis CanSino akan dibuka di MySejahtera tidak lama lagi.

Dalam kenyataan sama, KKM menyatakan mereka yang mengambil vaksin primer Sinovac atau Cansino Bio sesuai untuk mengambil vaksin ini sebagai dos penggalak, lapor Bernama.

“Manakala tempoh layak untuk pengambilan dos ini selepas dos primer adalah sekurang-kurangnya tiga bulan,” kata kenyataan itu.

Sementara itu, Timbalan Pengarah Urusan Kumpulan Solution Group Bhd (SGB) Datuk Dr Mohd Nazlee Kamal berkata kelulusan KKM itu memberi rakyat Malaysia lebih banyak pilihan vaksin untuk suntikan dos penggalak.

Anak syarikat milik penuhnya, Solution Biologics Sdn Bhd, merupakan rakan kongsi pembuatan ASEAN bagi vaksin Convidecia oleh CanSino Biologics Inc.

Mohd Nazlee berkata kelulusan itu juga bermakna Convidecia kini membantu usaha kerajaan untuk pemberian dos penggalak dalam memerangi varian Omicron terutamanya kumpulan berisiko.

“Penggunaan dos penggalak daripada vaksin berbeza dengan vaksin yang diberikan sebelum ini juga lebih berkesan dengan tindak balas imun lebih tinggi berbanding menggunakan vaksin sama untuk suntikan dos penggalak,” katanya.


Calon PN Padang Serai beri keterangan polis selepas penyokong PH koyak

Calon Perikatan Nasional (PN) pada Pilihan Raya Umum ke-15 (PRU-15) Datuk Azman Nasrudin memaklumkan beliau telah memberi keterangan kepada polis, berhubung kenyataannya yang mendakwa kerajaan dibentuk ketika ini adalah ‘kerajaan zina’.

Menurut laporan media, Azman memberi keterangan itu di Balai Polis Kulim Hi-Tech, di sini pada 12 tengah malam tadi.

“… saya (mengaku) agak kasar sikit malam itu sebab kerajaan baru tertubuh. (Tetapi) saya merujuk kepada resolusi yang UMNO sendiri buat dan langgarnya resolusi yang mereka sendiri buat, menyebabkan ahli-ahli UMNO di bawah ini kecewa.

“Ini berkenaan dengan prinsip, soal kerajaan campuran, kerajaan perpaduan dan sebagainya, itu cerita lain. Kami di PN juga akur dengan keputusan Yang di-Pertuan Agong,” katanya ketika ditemui berkempen di Kampung Nesa hari ini menurut laporan Bernama.

Ahad lalu, media melaporkan Azman mengeluarkan kenyataan bahawa berlaku isyarat jelas penolakan terhadap Pakatan Harapan (PH) dan Barisan Nasional (BN), susulan kerajaan perpaduan yang disifatkannya sebagai ‘kerajaan zina’.

Untuk rekod, UMNO-Barisan Nasional (BN) melanggar ketetapan parti itu dengan bekerjasama dengan Pakatan Harapan (PH) yang terdapat DAP dalamnya bagi membentuk kerajaan pusat.

Hasil sokongan tersebut, cikgu kepada Presiden UMNO iaitu Datuk Seri Anwar Ibrahim berjaya ditabalkan sebagai Perdana Menteri Ke-10 baru-baru ini selepas berakhir PRU-15.


RON97 naik 37 sen

Harga runcit petrol RON97 naik sebanyak 37 sen seliter daripada RM3.94 kepada RM4.31, manakala harga petrol RON95 dan diesel kekal bagi tempoh seminggu bermula esok hingga 18 Mei.

Kementerian Kewangan (MOF) dalam kenyataan hari ini memaklumkan harga baharu itu adalah berdasarkan harga runcit mingguan produk petroleum mengikut formula Mekanisme Harga Automatik (APM).

Menurut MOF, kerajaan akan mengekalkan harga runcit petrol RON95 pada paras siling RM2.05 seliter dan diesel RM2.15 seliter meskipun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan akan terus memantau trend harga minyak mentah global dan mengambil langkah bersesuaian bagi memastikan kebajikan serta kesejahteraan rakyat terus terpelihara,” katanya. – Bernama


Rakyat lihat Zahid boleh duduk lama majlis angkat sumpah PM: Pendakwa

Doktor pakar sebuah hospital swasta hari ini memaklumkan Mahkamah Tinggi Kuala Lumpur bahawa pesakitnya, Datuk Seri Ahmad Zahid Hamidi ‘mungkin’ boleh menghadiri prosiding kes rasuahnya membabitkan dana Yayasan Akalbudi yang ditetapkan pada 6 September ini.

Dr Mohd Shahir Anuar dari Avisena Specialist Hospital di Shah Alam, yang merawat Presiden UMNO itu, berkata demikian ketika menjawab soalan Hakim Datuk Collin Lawrence Sequerah yang mendengar kes Zahid.

Hakim Sequerah: Pada pandangan Doktor, adakah pesakit dalam keadaan ini boleh hadir ke mahkamah pada 6 Sept. Beliau perlu duduk di dalam mahkamah sepanjang prosiding kes ini tetapi beliau juga dibenarkan berehat.

Dr Mohd Shahir: Mungkin boleh, tetapi tidak boleh lebih 40 minit. Beliau tidak boleh duduk terlalu lama, beliau harus melakukan beberapa latihan peregangan.

Semalam, mahkamah dijadualkan mendengar hujah di akhir kes pendakwaan namun prosiding tersebut terpaksa ditangguhkan apabila Zahid yang juga bekas Timbalan Perdana Menteri, dimasukkan ke hospital pada Ahad susulan kecederaan yang dialaminya selepas terjatuh.

Susulan itu, Sequerah telah mengeluarkan sepina kepada doktor itu untuk hadir ke mahkamah bagi menjelaskan keadaan kesihatan Zahid dan prosedur yang perlu dijalaninya serta menentukan tempoh pemulihan.

Memetik Bernama pada prosiding hari ini, Dr Mohd Shahir berkata Zahid telah memaklumkan bahawa beliau terjatuh ketika berada di tandas Rabu lepas sejurus selepas solat Asar serta mengalami kesakitan di bahagian leher dan toraks.

“Beliau tidak mengalami kepatahan tulang belakang. Semalam beliau menjalani prosedur intervensi kesakitan bagi mengurangkan sakit belakang akibat cakera teranjak yang dialaminya,” katanya.

Ketika ditanya tempoh yang akan diambil oleh Zahid untuk berjalan seperti biasa, Dr Mohd Shahir berkata “beliau boleh berjalan seperti biasa tetapi tidak boleh duduk terlalu lama.

Hakim Sequerah: Jadi berapa lama beliau boleh duduk?

Dr Mohd Shahir: Biasanya, bagi setiap 30 hingga 45 minit, beliau perlu bangun dan melakukan latihan peregangan.

Terdahulu, ketika menjawab soalan Timbalan Pendakwa Raya Datuk Raja Rozela Raja Toran mengapa prosedur intervensi kesakitan dilakukan semalam dan bukan pada hari tertuduh dimasukkan ke hospital, Dr Mohd Shahir berkata beliau perlu menstabilkan keadaan pesakitnya terlebih dahulu memandangkan sudah diberi ubat.

Raja Rozela: Doktor, adakah kamu tahu bahawa tertuduh pergi ke Istana Negara pada 19 Ogos. Beliau juga telah menghadiri majlis angkat sumpah pada 21 Ogos iaitu sehari sebelum beliau dimasukkan ke hospital. Saya menyaksikan upacara itu dari mula sampai habis, pesakit kamu berada di sana. Kesakitan yang dimaklumkan kepada kamu tidak menghalang beliau memandu atau dibawa oleh pemandu sehingga ke Istana Negara dan beliau duduk di sana sekurang-kurangnya sejam atau lebih sehingga majlis berakhir.

Kesakitan itu tidak dapat menghalang beliau, atau tidak menghalang beliau. Saya katakan kepada kamu bahawa beliau sebenarnya berpura-pura sakit kerana beliau telah dilihat oleh semua rakyat di seluruh negara bahawa pada dasarnya beliau mampu berjalan, mampu duduk dan mampu bergerak ke Istana seperti biasa.

Dr Mohd Shahir: Saya tidak setuju. Sebagai doktor, kami perlu percaya kepada pesakit kami. Saya telah memastikan bahawa kesakitan itu adalah benar, oleh itu kami telah menjalankan pemeriksaan seperti MRI (pengimejan resonans magnetik) dan imbas CT (imbasan tomografi berkomputer) ke atas beliau.

Kepada soalan peguam Datuk Ahmad Zaidi Zainal sama ada anak guamnya diberikan ubat tahan sakit bermula dari hari beliau terjatuh hinggalah berada di Istana Negara mungkinkah ubat itu melegakan kesakitan Zahid, saksi tersebut menjawab “Ya mungkin juga.”

Pada akhir prosiding, peguam itu meminta Dr Mohd Shahir memeriksa tempat duduk di kandang tertuduh dan menyoal sama ada ia sesuai diduduki Zahid dan doktor tersebut berkata tempat duduk sedemikian adalah tidak sesuai bagi pesakit yang mengalami cakera teranjak dan sakit belakang.

“Mungkin kamu boleh sediakan sebuah kerusi yang mempunyai kusyen,” katanya.

Mahkamah kemudian mengekalkan tarikh 6 September untuk mendengar hujah di akhir kes pendakwaan.

Pada 19 Mac lepas, pendakwaan telah menutup kesnya selepas memanggil 99 saksi.

Dalam kes itu, Presiden UMNO berkenaan berdepan 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan wang berjumlah puluhan juta ringgit milik Yayasan Akalbudi.

Dia didakwa menggunakan dana itu untuk membuat enam pembayaran bagi kad kredit persendirian, polisi insurans serta lesen kenderaan persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia.

Kesalahan mengikut Seksyen 409 Kanun Keseksaan itu didakwa dilakukan antara 13 Januari 2014 dan 11 Januari 2016.

Bagi lapan pertuduhan rasuah, Presiden UMNO itu dituduh menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn. Bhd.

Suapan itu sebagai dorongan kepadanya atas kapasiti selaku Menteri Dalam Negeri pada ketika itu untuk membantu syarikat terbabit mendapatkan projek MyEG, membekalkan cip pasport serta menyediakan perkhidmatan pusat sehenti di Pakistan dan Nepal.

Pertuduhan dikemukakan mengikut Seksyen 16(a) Akta SPRM 2009 yang memperuntukkan hukuman penjara sehingga 20 tahun dan denda tidak kurang daripada lima kali nilai suapan atau RM10,000 mana lebih tinggi, jika disabitkan kesalahan.

Presiden UMNO itu juga berdepan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 2016 dan 2018.

Dia didakwa mengikut Seksyen 4(1)(a) Akta Pencegahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dipenjarakan sehingga 15 tahun dan denda tidak kurang daripada lima kali ganda jumlah atau nilai hasil aktiviti haram atau RM5 juta, mana lebih tinggi jika sabit kesalahan.


Idris kena main dengan pembangkang, konon janji dilantik KM

Ahli Dewan Undangan Negeri (ADUN) Sungai Udang, Datuk Seri Idris Haron didakwa dipermainkan oleh pembangkang di Melaka yang kononnya dijanjikan jawatan Ketua Menteri (KM) baharu selepas kerajaan negeri itu jatuh.

Timbalan Pengerusi Badan Perhubungan UMNO Melaka, Datuk Seri Mohd. Ali Mohamad mendedahkan Idris pada mulanya dijanjikan oleh Pakatan Harapan (PH) Melaka yang kononnya akan menyokong beliau menjadi KM namun sebaliknya yang berlaku apabila tidak mendapat sokongan yang secukupnya.

“Itu sebabnya pada saya, mungkin beliau sudah kena ‘main’ dalam hal ini. Ada juga sumber yang saya terima bahawa, memang pada awalnya Idris ada akuan bersumpah (SD) yang menunjukkan beliau akan dinamakan sebagai Ketua Menteri yang ke-13.

“Tapi pihak PH kemudian tak berikan SD mereka kepada beliau, maka hanya ada empat SD,” katanya dipetik dalam wawancara di Mingguan Malaysia hari ini.

Malah, PH Melaka juga difahamkan sudah mempunyai calon KM mereka sendiri dan bukannya Idris.

“Dan pada pagi semalam (5 Oktober), melalui sumber saya difahamkan bahawa SD daripada PH hanya meletakkan wakil rakyat DUN Bukit Katil, iaitu bekas Ketua Menteri Melaka zaman PH sebagai Ketua Menteri yang dinamakan dalam SD mereka (PH).

“Itu sebab, Idris rasa macam kena ‘game’, dan sebab itu dia jadi emosi,” ujarnya lagi.

Selain itu, Idris juga gagal dalam rancangannya untuk menukarkan KM baharu apabila Dewan Undangan Negeri (DUN) dibubarkan.

“Itu sebab kalau kita tengok, bila pihak Yang di-Pertua Melaka memutuskan untuk membubarkan DUN, saya tengok selepas itu sidang media yang dibuat oleh Idris, dah macam orang tak sedar diri.

“Kalau kita dalam keadaan marah, namun bila berdepan dengan pemberita, kita mesti tenang. Tapi jawapan dia yang saya tengok pun, saya tak faham,” katanya lagi.

Untuk rekod, Idris bersama tiga ADUN kerajaan pada minggu lepas menarik sokongan terhadap KM Melaka Datuk Seri Sulaiman Md Ali dan mengakibatkan beliau kehilangan majoriti.


13 maut letusan Gunung Semeru di Jawa Timur

Gunung berapi Semeru di daerah Lumajang, Jawa Timur meletus pada jam 3.20 petang waktu Indonesia Barat, semalam setakat ini telah mengorbankan sekurang-kurangnya 13 penduduk, lapor Badan Nasional Pengurusan Bencana (BNPB) Indonesia.

BNPB dalam satu kenyataan hari ini memaklumkan letusan itu turut mencederakan 98 yang lain, termasuk dua wanita hamil, selepas ia menyelubungi beberapa perkampungan dengan debu tebal menyebabkan orang ramai panik dan melarikan diri ketika ‘awan debu’ berkepul-kepul naik ke udara.

Sekurang-kurangnya 300 keluarga telah dipindahkan berikutan letusan itu, menurut Indah Amperawati, Timbalan Ketua Daerah Lumajang, kawasan berhampiran gunung berapi itu.

BNPB berkata, operasi mencari dan menyelamat masih berjalan tetapi tidak menyatakan secara spesifik jumlah mereka yang dilaporkan hilang.

Letusan mengejut gunung berapi setinggi 3,676 meter itu – tertinggi di Pulau Jawa – disertai ribut petir dan hujan, yang mendorong lahar dan serpihan membara dan membentuk lumpur tebal yang memusnahkan sekurang-kurangnya satu jambatan yang menghubungkan dua kampung utama Pronojiwo dan Candipuro, serta menghalang pemindahan

Pihak berkuasa telah menukar sekolah, masjid, dewan kampung menjadi pusat pemindahan sementara, kata kenyataan BNPB.

Menurut Indah, kebanyakan mangsa yang melecur telah dipindahkan ke Pusat Kesihatan Utama Penanggal bersama seorang penduduk yang meninggal dunia di kampung Curah Kobokan.

Perkhidmatan kecemasan dilaporkan tidak dapat sampai ke beberapa kampung lain kerana jalan terhalang oleh lumpur dan pokok tumbang, kata Indah pada sidang media, hari ini.

Sementara itu, pihak tentera telah diminta memberi bantuan dalam usaha menyelamat penduduk yang masih tidak dapat keluar ke tempat selamat, kata Ketua BNPB, Mejar Jeneral TNI Suharyanto.

Agensi Pemerhatian Gunung Berapi Semeru pula memaklumkan letusan abu dan sulfur mula dilaporkan pada jam 3 petang semalam waktu tempatan.

“Debu panas yang membentuk awan jatuh ke atas perkampungan Sapitarang di Daerah Pronojiwo di Jawa Timur,” lapor agensi itu. – Agensi


Subsidi bersasar dilaksana apabila keadaan ekonomi mengizinkan: Zafrul

Keputusan memperkenalkan subsidi bersasar hanya akan dibuat setelah keadaan ekonomi mengizinkan iaitu apabila kadar inflasi dapat dikawal dengan baik, kata Menteri Kewangan Tengku Datuk Seri Zafrul Abdul Aziz

Beliau berkata masih terlalu awal untuk membuat keputusan memperkenalkan subsidi bersasar melalui Bajet 2023 akan datang kerana ia tidak wajar dilaksanakan dalam keadaan inflasi global yang tinggi, menurut laporan Bernama.

“Pada masa sama kita juga perlu memahami bahawa subsidi tidak bersasar dalam jangka masa panjang tidak akan membawa faedah kepada pertumbuhan ekonomi negara.

“Kita masih lagi dalam proses pemulihan dan perkara ini perlu dibawa ke Jemaah Menteri untuk dibincangkan sama ada subsidi bersasar akan diperkenalkan dalam Bajet 2023 ini,” katanya menerusi program bual bicara Inklusif di RTM, malam ini.

Beliau berkata sekiranya pada 2023 keadaan ekonomi mengizinkan, konflik geopolitik dunia yang semakin reda serta pertumbuhan ekonomi negara yang stabil, satu pembaharuan struktur akan dibuat bagi membantu golongan rentan.

“Melalui pembaharuan struktur ini, kita akan memperkenalkan polisi baharu yang boleh menolong golongan yang betul-betul memerlukan dan tidak terlalu menyeluruh,” tambahnya.